text:
Papa Benedigito wa 16, amazina ye asanzwe ni Joseph Alois Ratzinger. Yavutse tariki ya 16 Mata 1927, avukira i Marktl, mu Budage, ni hafi y’umupaka w’iki gihugu na Autriche. Ratsinger ni umwana w’umuhererezi muri batatu bavukanaga; babyawe na Ratsinger ndetse na Maria Pentner. Se akaba yari offisiye muri gendarmerie y’u Budage.
Ku myaka 16 gusa, Ratsinger yinjiye mu iseminari nto, hari nyuma gato y’intambara ya kabiri y’Isi. Mu mwaka wa 1944, yakoze kandi ibijyanye na gisirikare nk’uko bitegekwa n’ibihugu byinshi kuri iyi Si; iyi myitozo yayikoreye ahitwa Wermacht. Yabarizwaga mu itsinda ryacukuraga imyobo yagwamo ibifaru byashoboraga guturuka muri Autriche. Yaje gutoroka ariko yongera kugarurwa ahaba kugeza muri Kamena 1945 aho yarekuwe agataha iwabo n’amaguru.
Yahawe ubusaserdoti tariki ya 29 kamena1951. Nyuma aza kuba Arikiyepisikopi wa Munich na Freising mu gihugu cye cy’u budage, ndetse aza kuba Cardinal tariki ya 27 Kamena 1977 abuhawe na Papa Pawulo wa 6.
Kuva mu 1981 kugeza 2005, yatowe na Papa Yohani Pawulo wa 2 kuyobora urwego rurebana n’inyigisho z’ukwemera (Congrégation pour la doctrine de la foi). Tariki ya 19 Mata 2005, nibwo yatorewe kuba umushumba wa Kiliziya Gatorika asimbura Papa Yohani Pawulo wa 2 wari umaze kwitaba Imana.
Gusa, Papa Benedigito wa XVI yatunguye benshi ubwo ku wa Mbere tariki 11 Gashyantare 2013, yatangazaga ko, tariki ya 28 azegura ku mirimo ye ku mpamvu z’imiterere y’ubuzima bwe. Aha akaba yaravuze ko ananiwe ku myaka ye 85.
Muri iki cyegeranyo, reka dusubize amaso inyuma, turebera hamwe bimwe mu byaranze imyaka umunani yayoboye, yageze kuribyinshi ; ariko kadi yahuye n’ibibazo by’ingutu n’intambara zagiye zikomerera uyu Nyirubutungane.
Nyuma yo gutorerwa kuyobora imbaga y’Imana tariki 19 Mata 2005, Papa Benedigito wa XVI ntibyari byoroshye kuzungura Yohani Pawulo wa Kabiri, akaba ari papa wabaye ikirangirire ndetse wari ukunzwe bikomeye.
Mu kiganiro yagiranye na Televiziyo y’Abafaransa France 24 nyuma y’amasaha macye, atangaje ko azegura ku ntebe y’ubutungane mu mpera za Gashyantare, Philippine de Saint-Pierre umuyobozi w’ibiganiro kuri televiziyo ya Kiliziya Gatolika KTO, yagize ati “ Kuri ubu niba yeguye, birashoboka ko kuri we byinshi mu byo yifuzaga kugeraho yabigezeho”. Koko hari gahunda nyinshi zari zimuri ku mutima yabashije gusohoza.
Mu misa ye ya nyuma yo kuri iki Cyumweru tariki 24 Gashyantare 2013, Papa yavuze ko mu kiruhuko cye agiye kujyamo agiye gukomeza gusenga, nk’igihango Imana yamuhaye; avuga ko nubwo afite imbaraga nke kubera ubusaza atazigera ajya kure Kiliziya imwe itunganye Gatolika.
Uko amatora y’uzamusimbura azakorwa
Yashyizeho akanama gategura amatora y’uzamusimbura, abakaridinali bose ubu bakaba ari 213 ariko si ko bose batora. Muri bo, abakaridinali 125 bari munsi y’imyaka 80 y’amavuko, ibi bikaba byatuma bemererwa kugira uruhare mu nama y’abakaridinali igamije gutora umupapa mushya (Conclave). Ubusanzwe conclave itora Papa iba igizwe n’Abakaridinali 125.
Mu bakardinali 22 bahawe ububasha bwo kujya mu kanama gatora Papa (Conclave), abagera kuri 7 ni Abataliyani. Kuri ubu bibaye ngombwa ko hatorwa undi muyobozi wa Kiliziya Gatolika mushya, igihugu cy’u Butaliyani cyahagararirwa n’abagera kuri 30 ari nacyo gihugu cyaba gifite umubare munini w’abatora. Ibi bikaba byakwibazwaho na benshi nyuma y’aho Kiliziya imaze igihe iyoborwa n’Abapapa 2 bikurikiranye batari Abataliyani, bakavuga ko byabaha kongera kubona Umupapa w’Umutaliyani.
Nyamara ibinyamakuru byo mu gihugu cy’u Butaliyani nka La Republica, bitangaza ko nka Karidinali Timothy Dolan yaba umusimbura mwiza wa Papa mu gihe kizaza, aho bimwita ’Papabile’, bivuze ko afite ubushobozi bwo kuba Papa.
Muri rusange kuva yagera ku buyobozi bwa Kiliziya, Papa Benedigito wa XVI amaze gushyiraho abakaridinali 84 bava mu bihugu bitandukanye by’Isi.
Kuba Nyirubutungane Papa Benedigito wa 16 ashyizeho aka kanama k’abakaridinali bashya birasanzwe kuko muri Kiliziya Gatolika, iyo Papa ageze mu gihe yiyumvamo intege nke zo kuyobora ashyiraho akanama kazatora umusimbura.
Ubwo Papa Benoit XVI yatangaza ko ahagaritse kuyobora Kiliziya Gatolika taliki 11 Gashyantare 2013, muri uwo mugoroba inkuba yakubise ingoro ye yitiriwe Mutagatifu Petero iri i Roma; nk’uko ikinyamakuru Le Gentside kibitangaza.
Ifoto igaragaza umurabyo umanuka ku gasongero k’ingoro ya Mutagatifu Petero yafashwe n’umunyamakuru w’Umutaliyani witwa Filippo Monteforte ukorera ikigo ANSA. Yaje gukwirakwira vuba ku mbuga nkoranyambaga.
Bamwe bibaza niba iyo foto ari umwimerere bivuga ko byabaye cyangwa ari mpimbano. Abahanga mu kugenzura amafoto bemeza ko iyo foto ari umwimerere n’ubwo nta bushobozi buhambaye bakoresha mu kuyisuzuma.
Papa Benoit XVI ni we mu mupapa ufashe icyemezo nk’icyo mu myaka 600 ishize. Uwaherukaga kwegura ni Papa Gregory XII mu mwaka w’i 1415.
Ubuzima bwe ataratoretwa kuba Umuyobozi Uukuru wa Kiliziya ku Isi
Nk’uko twigeze kubivuga tugitangira Kalidinali Ratsinger amaze kurekurwa yasubiye kwigira ubupadiri, akandika ibitabo ndetse agasoma n’iby’abandi banditsi nka Paul Claudel, Georges Bernanos, François Mauriac n’abandi. Yiga philosophie na tewologiya muri Kaminuza ya Munich. Yakunze cyane ndetse anavumbura abanditsi benshi b’Abakristu nka Tomas wa Aquino waragijwe Seminari Nkuru ya Filosofiya y’i Kabgayi mu Rwanda.
Ratsinger ari mu ba mbere basesenguye bibiliya. Yahawe ubupadiri tariki ya 29 Kamena 1951, misa ye y’umuganura ayisomera ahitwa Saint-Oswald de Traunstein. Yaje kuyobora paruwasi nyuma aba umwarimu mu Iseminari ya Freising.
Mu 1953 nibwo yabonye impamyabumenyi y’ikirenga muri théologie akomeza yigisha muri kaminuza. Kubera ubumenyi n’ubuhanga yari afite, yabaye umukuru uyobora inama zikomeye muri kaminuza ya Munich (maître de conférence à l’université de Munich).
Ratsinger, yitabiriye inama yabereye i Vatican bwa kabiri (concile œcuménique Vatican II); iyi yabaye mu byiciro bine kuva 1962 kugeza mu 1965). Nyuma y’iyo nama yakomeje kwigisha n’amahame ya Kiliziya Gatolika muri kaminuza zinyuranye.
Uko yazamukaga ni nako yazamurwaga mu ntera kuko tariki ya 24 Werurwe 1977, yagizwe Arikiyepisikopi wa Munich na Freising, muri Nyakanga uwo mwaka kandi yahise agirwa Karidinali, icyo gihe ni Papa Paul VI niwe wari umushumba wa Kiliziya.
Muri sinodi ku birebana na Gatigisimu yabaye mu 1977, nibwo yaganiriye gato na Karidinali Karol Wojtyła waje gutorerwa kuba papa nyuma gato mu mwaka wa 1978 agafata izina rya Yohani Pawulo wa 2. Bakaba barakomeje kugenda bakorana cyane cyane mu myiherero ndetse no mu gihe cy’igisibo
Mu 1980, Ratsinger yasabwe kujya akora rapport kuri sinodi y’abasenyeri ku nsanganyamatsiko yagira iti "Ubutumwa bw’umuryango w’Abakristu mu Isi ya none « Les missions de la famille chrétienne dans le monde d’aujourd’hui ».
Mu myaka 23, uyu Ratsinger yahuraga na Papa Yohani pawulo wa II buri wa gatanu ni mugoroba kandi buri wa kabiri bagasangira ku meza amwe, gusa kenshi bazaga mbere ho gato bakaganira no ku bindi.
Akiri Karidinali Joseph Ratsinger yagaragazaga ko Kiliziya idashyigikiye intambara
Karidinali Joseph Ratsinger kandi yagiye agaragaza ko kiliziya idashyigikiye intambara zinyuranye zigenda zibera ku isi ; mu kiganiro yagiranye n’Ibiro Ntangazamakuru Zenit ku itariki ya 3 Gicurasi 2003, yavuze ko intambara ibera muri Irak yatejwe na Leta Zunze Ubumwe za Amerika ntacyo yakiza, ahubwo avuga ko inzira y’amahoro ari yo ikemura byinshi.
Ntashyigikira ababana bahuje ibitsina
Karidinali Ratsinger yakomeje guhakana bidasubirwaho ko Kiliziya idashyigikiye na gato ababana bahuje ibitsina ndetse agahamya atarya iminwa ko Kiliziya itaha Abakristu uburenganzira bwo gukuramo inda ku bushake. Aha akaba yunze mu gitekerezo cya Papa Yohani Pawulo wa 2 cyo gufunga ibigo 260 byo mu Budage byigishaga ibijyanye no kuboneza urubyaro mu myaka ya 1990.
Igihe papa Yohani Pawulo wa 2 yashyingurwaga tariki 8 Gicurasi 2005, Kalidinali Joseph Ratsinger yahawe ubutumwa bwo kuyobora ibikorwa byo kumuherekeza.
Ku ntebe y’ubupapa nka Karidinali Joseph Ratsinger
Nyuma y’amatora y’abakardinari ku wa 19 Mata 2005, saa kumi n’imwe na 56, bamaze amasaha agera kuri 24 bahitamo papa, umwotsi wera wazamutse ku gisenge cya Chapelle ya Sixtine.
Saa kumi n’ebyiri na 35, nibwo Kalrdinali ukomoka mu gihugu cya Chilie Jorge Arturo Medina Estévez, yatangarije ku rubuga rwa Mutagatifu Petero (place Saint-Pierre), ko Kalidinali Joseph Alois Ratsinger ariwe usimbuye Papa Yohani Pawulo wa 2 ku kuragira Kiliziya ya Kristu nk’umupapa wa 265 ku rutonde rw’abapapa; mushya akaba yarahawe izina rya Benedigito wa 16.
Ku myaka ye 78, amaze gutorwa, Papa Benedigito wa 16, mu ijambo rye rigufi yagize ati "Ba nyakubahwa, nyuma ya Papa ukomeye Yohani Pawulo wa 2, ba nyakubahwa Karidinali mwantoye nk’umukozi woroheje mu murima wa nyagasani. Nkeneye isengesho ryanyu, mu byishimo bya Kristu wazutse, nizeye ubufasha bwe butajegajega. Turajya imbere, uhoraho na Bikira Mariya bazadufasha. Umubyeyi utasamanywe icyaha ari ku ruhande rwacu, murakoze".
Ari mu ba Papa batowe bakuze
Papa Benedigito wa 16 yari umupapa watowe akuze ugereranyije n’abamubanjirirje.
Misa y’umuganura nk’umupapa mushya tariki ya 24 Mata 2005, yari yitabiriwe n’abayobozi bakomeye mu rwego rw’Isi : aha twavuga nka Perezida w’u Bufaransa Jacques Chirac n’umugore we. George W. Bush Perezida wa Leta Zunze Ubumwe z’Amerika nawe yari ahari, ndetse na se George Bush hatibagiranye na Bill Clinton yasimbuye.
Ingendo ze
Uyu mupapa nti yakoze ingendo nyinshi kuko yasuye ibihugu by’u Butaliyani,u Budage, Pologne, Espagne, Turquie, Brésil, Autriche, Leta Zunze Ubumwe za Amerika, Australie, u Bufaransa, Cameroun, Angola, Israël , Jordanie, Tchéquie, Malte, Portugal, Chypre, u Bwongereza, Croasiya, Bénin, Mexique, Cuba na Liban.
Ibindi yakoze mu mirimo ye byibazwagaho na benshi
Taliki ya 22 Gashyantare 2006, yashyizeho abakardinali bashya 15, yaje kongeraho abandi 23 mu mwaka wa 2007 naho mu 2010 yongeraho abandi 24.
Taliki ya 13 Gicurasi 2005, yatangije gahunda yo gushyira mu bahire Papa Yohani Pawulo wa 2 wari utaramara n’umwaka yitabye Imana, mu gihe ubundi hategerezwaga imyaka 5 nk’uko amategeko asanzwe ya Kiliziya (droit canon) abivuga.
Mu butumwa yageneye ibirori by’Umunsi Mukuru wa Noheli ya mbere ari papa, taliki ya 25 Ukuboza 2005, Papa Benedigito wa 16 yasabye abari bateraniye ku rubuga rwitiriwe Mutagatifu Petero n’Abakkristu bose muri rusange, ko bagomba gukanguka muri roho, kuko bitagenze bityo bazarangazwa n’ikoranabuhanga rigenda rifata intera ikabije ku Isi.
Mbere y’uko aba papa yanditse ibitabo 27, aho yicariye kuri iyi ntebe, yongeraho ibindi nk’ikitwa Deus Caritas Est, mu Kinyarwanda bivuze ngo "Imana ni urukundo”, cyasohotse mu mwaka wa 2006, hari kandi ikitwa “Caritas in Veritate” mu Kinyarwanda bivuze ngo urukundo mu kuri, cyo mu 2009.
Papa Benedigito wa 16, yagiye ahura n’abayobozi b’andi madini nk’Abangilikani, aba Orthodoxe, Abayahudi, Abayisilamu, Ababoudistes n’abandi.
Yagiye ahura kandi n’imiryango mpuzamahanga kuko ku italiki ya 1 Mutarama 2006 ku Munsi Mpuzamahanga w’Amahoro, mu gitambo cya misa i Vatican, yahamagariye Umuryango w’Abibumbye (ONU) kugira umutima wo guharanira amahoro ku Isi.
Taliki ya 17 Werurwe 2009, ubwo yari mu ndege mu rugendo rwerekeraga mu bihugu by’Afurika nka Cameroun, Angola na Benin yagize ati "Rwose ndemeza ko ntawashobora kurwanya icyorezo cya SIDAa akoresheje amafaranga gusa n’ubwo akenewe. Igihe roho itabirimo, igihe Abanyafurika batifasha, ntiwakemura ikibazo mu gutanga udukingirizo. Ahubwo ni ukongera ikibazo. Abasenyeri benshi bashyigikiye iki gitekerezo ; nk’uwari Musenyeri wa Kinshasa Lauret Monsengwo yagize ati "Agakingirizo kongera ibibazo kagatanga umutekano utari utegerejwe".
Reka tuvuge noneho ku byo kwegura kwe
Imbere y’abakaridinali bari bateraniye muri kimwe mu byumba by’i Vatikani, uyu mushumba wa Kiliziya Gatolika wa 265 yatangaje ko yeguye ku mirimo ye. Yagize ati “Muri iyi si ya none, ikomeje kurangwa n’impinduka zihuse ndetse n’ibibazo bifitiye umumaro ukomeye ubuzima bw’imyizerere, kugirango umuntu abashe kuyobora iyi nkuge ya Mutagatifu Petero no gusakaza ivanjili, ingufu z’umubiri na roho ni ngombwa”.
Ibi papa yabitangaje nyuma y’imyaka umunani yari amaze ku ntebe y’ubutungane, imyaka bishoboka ko yaba yaramukomereye ku buyobozi Kiliziya Gatolika.
Gusa imyaka umunani amaze ku ntebe y’ubutungane nti yaranzwe gusa n’ituze muri Kiliziya, kuko igice kinini muri yo cyaranzwe n’ibibazo bitandukanye ; igikomeye muri byo kikaba ari icy’Abihayimana bakoranaga imibonano mpuzabitsina n’abana bakiri bato (Pedophilie).
Nyuma yo kugera ku Ntebe y’Ubutungane mu mwaka wa 2005, itahurwa ry’amahano y’ikorwa ry’imibonano mpuzabitsina ry’abihaye Imana ku bana bakiri bato ryarimo rivuza ubuhuha cyane cyane muri Leta Zunze Ubumwe z’Amerika.
Mu mwaka wa 2008, Papa Benedigito wa XVI ni we wabaye umupapa wa mbere watangaje ko atewe “Ikimwaro” n’icyi gikorwa ndetse ahura n’abahohotewe arabahumuriza. Gusa bidatinze mu mwaka wa 2009 hakomeje gutahurwa ibikorwa nk’ibyo hirya no hino ku Isi, cyane muri Irlande, ndetse no mu bindi bihugu byinshi mu Burayi n’Amerika.
Papa Benedigito wa 16 yaje gutangaza ko ibikorwa byo guhuza ibitsina kw’Abihayimana n’abana bakiri bato bihangayikishije Kiriziya, ndetse anabisabira imbabazi.
Taliki 10 Mata 2010, Vatikani yashyize ahagaragara gahunda ihamye yo kurwanya ikorwa ry’imibonano mpuzabitsina ry’Abihayimana n’abana bakiri bato, ibinyujije ku rubuga rwayo rwa internet.
Niwe mushumba wa Kiliziya wa kabiri wakandagiye mu musigiti
Nyuma yo gushyira ahagaragara iyo gahunda ihamye, yanyarukiye muri Jordania aho yari agiye gukorera urugendo rwe rwa mbere ku butaka bw’Abayisilamu. Yasengeye mu Musigiti wa Al-Hussein, umunini kurusha indi muri icyo gihugu, icyo gihe aba abaye umupapa wa kabiri, nyuma ya Yohani Pawulo wa kabiri, wabashije kwinjira mu musigiti.
Kuva akimara kugera ku ntebe y’ubutungane, Benedigito wa XVI yatangiye igikorwa cy’ubwiyunge n’igice cy’Abagatolika baharanira ko nta mpinduka yabaho ku mahame n’imigenzereze bya cyera by’idini (intégriste).
Muri nyakanga 2007, yashyizeho itegeko ry’uko misa zizajya zisomwa mu Kilatini nk’uko byahoze.
Nyuma gato Papa Benedigito wa 16 akoresheje iteka, yagize impfabusa icibwa mu idini (excommunication) ry’Abihayimana bane ryari ryarakozwe na Papa Yohani Pawulo wa kabiri kubwo kwigira ibyingenge mu Idini Gatolika.
Umwe muri bo yari musenyeri Williamson, uzwi cyane ku kuba yaragiye apfobya Jenoside yakorewe Abayahudi, ndetse no kuba ashinja Abanyamerika kuba aribo ubwabo bateguye igikorwa cyo ku itariki 11 Nzeli 2001 ubwo imiturirwa ya World Trade Center yibasirwaga n’ibitero by’abiyahuzi.
Umunsi wo ku wa gatatu, ni wo papa yajyaga yakiriraho abamugana; uyu munsi ariko ni nawo yabonanye n’ibihumbi n’ibihumbi by’Abakristu baturutse mu mpande zose z’Isi baza kumusezeraho no kumushimira
Ubwo yahuraga n’abakristu bwa nyuma kuri uyu wa gatatu tariki 27 Gashyantare, yasezeye ku bakristu ibihumbi 150 baturutse mu mpande zose z’Isi.
Mu butumwa bwa nyuma yabwiye abari bateraniye ku rubuga rwitiriwe Mugatagifu Petero i Vatican yagize ati" Ndifuza ko mwishimira Ubukristu bwanyu, mukaba inshuti z’Imana yaduhaye umwana wayo w’ikinege".
Ku gicamunsi cyo kuwa 28 Mata 2013 nibwo Papa Benedigito wa 16 yasezeye imbaga ya Kristu akazajya gutura ahitwa Castelgandolfo. Azajya yitwa Nyirubutungane Benedigito wa 16, aho kwitwa Nyirubutungane Papa benedigito wa 16.


c: text/html

text:
Abagore bo mu murenge wa Rutare mu karere ka Gicumbi barishimira ko ntawugisabiriza ibimutunga ahubwo bose bahagurukiye gukora kugirango biteze imbere kandi bakaba bamaze kugera kuri byinshi aho bigishijwe gukora ibitebo bishyushya ibiryo.
Kuri uyu wa 20/11/2012 Mukakarangwa Berthilde atangaza ko bamaze kwiga gukora ibintu bitandukanye harimo ibitebo bishyushya ibiryo.
Hari byinshi bishimira bagezeho, birimo kuba barabashije kwibumbira mu mashyirahamwe n’ama koperative arimo ay’ubuhinzi, ubukorikori n’ibindi.
Mu byo abagore bo muri uyu murenge wa Rutare batangaza harimo kwishimira ibitebo bishyushya amafunguro igihe kirekire abenshi bakaba bajya mu kazi kabo bamaze gutegura ayo mafunguro ntibirirwe batakaza umwanya wabo muri iyo mirimo yo guteka inshuro nyinshi ku munsi bagaruka bagasanga ibiryo bigishyushye nk’uko bitangazwa na Mukakarangwa Berthilde umwe muri abo bagore bigishijwe kubikora babifashijwemo n’umuryango wa world vision.
Si ibi bitebo gusa bakora kuko banubakiranye ibigega bifata amazi, banagurirana indobo nini zibikwamo amazi yo kunywa arimo umuti wa sur’eau.
Ahobantegeye Didasiyana wo mu mudugudu wa Nyakavunga, akagari ka Kigabiro atangaza ko abagore bo muri uyu murenge bafite gushyira hamwe kuko bihaye gahunda bise “ubukwe bw’umukene” aho bafasha bagenzi babo babaha ibyo kurya n’ibikoresho bitandukanye byo murugo.
Mukangango Donatile umuhuzabikorwa w’inama y’igihugu y’abagore mu murenge wa Rutare yishimira ko abagore bo mu murenge wa

robotstxt: allowed

filter: keep


text:
Leta y’u Bubiligi ibinyujije mu mushinga CTB yateye inkunga y’amayero miliyoni eshanu, ( asaga hafi miliyari enye y’amafaranga y’u Rwanda) mu bikorwa byo koroza no kubakira ibiraro abaturage bo mu turere dutanu twari dufite ikibazo cy’imirire mibi mu Rwanda.
Dr Fabrice Ndayisenga, ushinzwe ubworozi bw’amatungo magufi mu Kigo cy’ Igihugu cy’Ubuhinzi (RAB), yadutangarije ko kuva mu 2009 hatoranyijwe Uturere dutanu turimo Nyamagabe, Nyaruguru, Huye, Gisagara na Ngororero twagaragaragamo ibibazo by’imirire mibi tukorozwa amatungo y’ intama, ihene, ingurube n’inkwavu.
Abaturage bahawe amatungo, Ndayisenga avuga ko bituma bivana mu bukene, aho umuhinzi abasha kubona ifumbire, umusarruro ukiyongera, kandi akamuha n’amafaranga agakemura iby’ibanze.
Mu turere twose uko ari dutanu twatewe inkunga, amatungo magufi yageze ku baturage 16,834 ; muri Huye horojwe 3048, i Nyamagabe ni 3024, Gisagara ni 3648, Ngororero ni 2970, naho Nyaruguru horozwa 4144.
Ihene zorojwe ni 7880, ingurube 7894, intama 365 n’ inkwavu 171. Aborojwe ihene bagendaga bahabwaga ebyiri, inkwavu bagahabwa eshanu. Amatungo yose hamwe yooojwe abaturage asaga 23 000.
Muhorakeye Phelomene w’inyaka 45 utuye mu karere ka Huye mu murenge wa Kinazi, umudugudu wa Mukuzanyana, avuga ko ingurube yahawe imaze kubyara inshuro eshatu mu mwaka n’igice, ati « bwambere yabwaguye icyenda(9),kimwe ndakitura noroza abandi, bwa kabiri ibwagura umunani nitura kimwe, bwa gatatu nabwo yabwaguye umunani ubu ziracyari nto».
Atangaza ko ubworozi bw’ingurube yabivanyemo ifumbire, abonamo imyambaro, binamufasha kuriha ubwisungane mu kwivuza bw’ umuryango we no kubona ibyibanze mu buzima bwa buri munsi.
Kuri uyu muturage ngo ingurube zororoka vuba kandi zigatanga umusaruro n’amafaranga.
Yavuze ko aboroye ingurube bagomba kuzigirira isuku, bakazirinda indwara, zarwara bagashaka veterineri, bityo zigakura neza zikabafasha kwiteza imbere nk’uko nawe yabigezeho abifashijwe na CTB na RAB.


text:
Ishami rya Rwanda Education Board (REB) rishinzwe Ikoranabuhanga mu Burezi n’Iyakure ryateguye amahugurwa y’abakozi bazahugura abandi mu byerekeranye n’ikoreshwa rya GIS mu mashuri yacu.
Nk’uko twabitangarijwe na Dr Mukama Evode, umuyobozi w’iryo shami rishinzwe Ikoranabuhanga, abakozi ba REB hamwe n’aba Minisiteri y’Uburezi bashinzwe Ikoranabuhanga batangiye amahugurwa y’ibyumweru bibiri ku byerekeranye n’ikoreshwa rya GIS cyane cyane mu mashuri yisumbuye yo mu Rwanda.
Abarimu basanzwe bigisha mu Mashuri Makuru (aya Leta n’Ayigenga) nabo bazatumirwa kugira uruhare rwo guhugura abarimu muri iki gikorwa cya GIS.
Abakozi bazaba barangije aya mahugurwa, tariki 08/03/2013, bazaba bafite ubushobozi bwo kumenya umubare w’ibigo birangwa mu Karere runaka, abanyeshuri bahiga, mudasobwa zihari (izifite n’izidafite ibibazo), ibigo by’amashuri bifite Internet, ibifite amashanyarazi hamwe n’ibindi byangombwa byakenerwa mu bijyanye n’ikoranabunga mu mashuri.
Imikoresheje ya GIS izatuma cyane cyane hategurwa igenabikorwa y’ibizaba bikenewe ahantu runaka n’ahazaba hakenewe gushyirwa imbaraga nyinshi.
Rwanda Education Board irateganya ko izi nyigisho za GIS zizagera mu mashuri mu gihe cya vuba.
PRO/MINEDUC


text:
Ubushakashyatsi bwerekanye ko abagore n’abakobwa bakunze kwambara inkweto ndende zabangije bikomeye amagufwa agize ikirenge. Byateye amano ya bamwe kwihina nyamara abazambara ntibasobanukirwe n’ikibitera.
Mu kiganiro na IGIHE, bamwe mu bakobwa bo mu Mujyi wa Kigali bavuze ko batari bazi ko kwambara inkweto ndende zikunze kuba ziberamiye hasi (ni ukuvuga ndende inyuma ariko zigenda zimanuka ziba ngufi imbere) bigira ingaruka mbi.
Umutoni Ange yagize ati” Njye ndazikunda kubi, ntacyo zintwaye, uretse ko iyo zitareshya imbere n’inyuma bibangamira umuntu mu kugenda, ubundi numva banavuga ko zitera imitsi, ariko njye ntacyo zintwara”.
Mutesi Clemantine we yagize ati ”Usibye kumva mu mavi hakuriye, inkweto ndende njye ndazikunda kuko zituma umuntu ahindura ingendo (guhindura demarche) ukahanyurana umucyo”.
Ubushakashatsi bwagaragaje ko amagufwa agize ikirenge hari ayihina bityo ntakore neza uko bikwiye. Si aha kwambara inkweto za taro ndende zangiza umubiri, kuko zibabaza no mu mavi, mu mugongo hose ugasanga habangamiwe bitewe n’ikibazo cyaturutse mu magufwa yo mumano.
Ku rubuga ku murongo wa Facebook Mbarushimana yagize ati ”Niyo mpamvu nsigaye mbona benshi basigaye bafite amano areshya nta rigufi nta rirerire, mwitonde bakobwa, byumwihariko mwe mukiri bato”.
Amakuru dukesha igitabo Santé du pied nimero yacyo ya 11 cyo mu mwaka wa 2009, avuga ko hari ingaruka 5 ziterwa no kwambara inkweto ndende ziri mo guhinamirana kw’amano no gupfa kwa zimwe mu ngingo ziyagize, amano ngo atakaza ubwiza bwayo kandi akagaragaza ububabare.
Iki gitabo kigaragaza ko amano n’agatsinsino bidakora imirimo yabyo uko bisanzwe, bituma imikaya igize umubiri w’umuntu idakora uko bikwiye ikanata umwimerere. Hari kandi iyangirika ry’amagufwa ndetse mu kirenge hagacikamo ibisebe imbere bitera uburyaryate no kwangirika kw’ibice bimwe na bimwe by’umubiri.
Ikibazo cyo kwambara inkweto ndende gitera impanuka zitandukanye. Benshi mubazambara baganiriye na IGIHE barabyemeza.
Umubyeyi Nadine yagize ati ” Twari mu bukwe uwakoraga kumeza y’abageni yambaye inkweto ndende, ariko zaramunyereje yenda kugwa imbere y’abageni ubwo yabasukiraga ibyo kunywa. Ibaze imbere y’imbaga yitabiriye ibyo birori!”.
Si uyu wenyine inkweto ndende zatamaje mu bantu, kuko abenshi hari n’ubwo zibatura hasi batabyiteguye kandi bamenyereye kuzigenderamo.
Munezero yabwiye IGIHE ati ”Usanga hari ubwo bisa nabi abantu bagenda bahenagurika, si byiza gukabya ngo bambare izifite taro ndende”.
Abacuruza izi nkweto benshi ntibazi ingaruka zazo ku buzima, gusa niyo babimenya ntibyakoroha kureka kuzicuruza kuko hanze aha ziharawe n’urubyiruko rwinshi. Mu mujyi wa Kigali no mu yindi mijyi yo mu Rwanda usanga izi nkweto ari zo ziganje ku masoko.
Mu gihe amwe mu mashusho yerekana ububi bw’izi nkweto n’ingaruka zazo ku ngingo z’umubiri zagaragaye ku mbuga za internet zirimo urubuga rwa Facebok, inzu zizicuruza zakajije umurego mu gukwirakwiza amashusho yerekana ubwiza bwazo ku mbuga za internet. Ariko si ko bose babibona kuko usanga batabyumva kimwe.


text:
Gufata neza ibikorwa by’amazi bagiye kugejzwaho, kumenyakanisha aho byangiritse, kubigirira isuku no kudasesagura amazi nibyo bisabwa aborozi bo mu karere ka Nyagatare bitegura kwakira amazi mu nzuri zabo. Aba borozi nabo bakaba bavuga ko aya mazi azatuma babona umukamo mwinshi kuko ingendo z’amatungo zizagabanuka. Uyu muyoboro ufite uburebure bwa km 287. Isoko iri mu murenge […]
Gakenke : RAB yatanze amapikipiki 8 ku bakozi bashinzwe ubworozi mu mirenge
Ikigo gishinzwe Ubuhinzi (RAB) kibinyujije mu mushinga ugamije guhindura no guteza imbere gahunda ihamye y’ubuhinzi n’ubworozi (PAPSTA) cyatanze kuri uyu wa 16 Ugushyingo 2011 amapikipiki umunani ku bakozi bashinzwe ubworozi mu rwego rwo kubongera ubushobozi bwo kugera ku baturage. Madamu Kanyandekwe Christine, Umuyobozi Wungirije ushinzwe Ubworozi muri RAB yavuze ko icyo gikorwa cyo gutanga amapikipiki […]
RAB GAVE OUT 8 MOTOCYCLES TO VETERINARY WORKERS IN SECTORS IN GAKENKE.
The Rwanda Agricultural Board through the Support Project for the Agricultural Transformation Strategic Plan (PAPSTA) on this 16th.Nov.2011 gave out 8 motorcycles to veterinary workers so as to facilitate them to reach the population easily. Mrs. Kanyandekwe Christine the deputy Director general of RAB said that giving out motorcycles is in their program of facilitating […]


text:
Rwanda | Gatsibo: Barashishikarizwa gushora umusaruro w’igihingwa cya soya mu ruganda ruyitunganya
Nyuma yo guhiga umuhigo wo guhinga soya ku buso bwa hegitari 2000, Akarere ka Gatsibo karashishikariza abagatuye kongera ingufu mu guhinga icyo gihingwa kugira ngo uruganda rwa Mount Meru Soyco (MMS) rutunganya soya rukayibyaza amavuta rutazagira ikibazo cyo kubura iyo gukoresha.
Twagirayezu Emmanuel ni umwe mu bahinzi bo mu Karere ka Gatsibo avuga ko ubusanzwe igihingwa cya soya kitahingwaga cyane muri ako Karere kubera ko idatanga umusaruro wavamo amafaranga menshi, ahubwo ngo bakundaga kweza cyane amasaka, ibishyimbo n’ibigori, ariko ubu ngo bagiye guhagurukira guhinga soya kuko begerejwe uruganda ruyitunganya.
Umuyobozi w’Akarere ka Gatsibo, Ruboneza Ambroise asaba abaturage gushyira imbaraga mu guhinga soya kugira ngo uruganda rutazabura iyo rukoresha, aho agira ati: “Ndasaba abakuru b’Imidugudu, abagoronome n’abaturage muri rusange, gushyira imbaraga mu guhinga igihingwa cya soya dushishikaye, kuko twabonye uruganda mu karere duhana imbibe ka Kayonza kandi twese rukaba ari urwacu.”
N’ubwo bimeze bityo ariko, bamwe mu baturage ba Gatsibo bavuga ku buryo butaziguye ko batiteguye guhinga soya kuko itabaha amafaranga menshi. Ibi Minisitiri w’Ubucuruzi n’Inganda, François Kanimba yabigarutseho ubwo yasuraga urwo ruganda, aho yasabye abayobozi b’uruganda kutita ku nyungu z’uruganda gusa, abasaba no kuzareba icyateza imbere n’umuhinzi.
Minisitiri Kanimba yavuze ko mbere yo gushishikariza abaturage guhinga soya ku bwinshi, bagomba kubanza kureba niba igiciro bazayibaguriraho cyatuma bashishikarira kuyihinga koko.
Umuyobozi Wungirije ushinzwe ubukungu n’imali mu Karere ka Gatsibo,Isaei Habarurema yavuze ko ubuyobozi bw’ako Karere buzakora ubukangurambaga buhagije ku baturage kugira ngo bashishikarire guhinga soya ku bwinshi.
Uruganda Mount Meru Soyco ruracyubakwa, bikaba biteganyijwe ko ruzuzura muri Werurwe umwaka utaha wa 2013.
Shortlink:


text:
Iyi ni ishusho ya 2Pac iherereye i Atlanta ahubatswe ikigo cy'ubugeni n'ubuhanzi cyamwitiriwe kitwa "Tupac Amaru Shakur Center for the Arts"
Tupac Amaru Shakur cyangwa 2pac cyangwa Pac cyangwa se Makaveli yavutse ku itariki ya 16 z’ukwezi kwa gatandatu mu mwaka w’1971 avukira Harlem agace ka Manhattan muri New York. Akomoka muri , Afeni Shakur na Billy Garland. Nk’uko urubuga rwa Wikipedia rubivuga ngo amazina ya 2pac nyakuri yaba ari "Lesane Parish Crooks, ryaje guhindurwa kuko ngo nyina yatinyaga ko abanzi be bazagirira umwana we nabi dore ko yari anafitanye ibibazo na guverinoma ya leta zunze ubumwe za amerika. Nyuma yo gutandukana n’umugabo we , Billy Garland ari na we papa wa 2pac akajya kubana na Mutulu Shakur ni bwo ngo amazina ya 2pac yahinduwe.
2pac yatangiye guhura n’ibibazo kuva akiri umwana, yavutse sekuru Elmer "Geronimo" Pratt,yaratawe muri yombi ashinjwa kwica umwarimu mu mwaka w’1968 , mu gihe umugabo wa mama we na we yari ari ku rutonde rw’abantu bashakishwaga na FBI mu mwaka w’1982 akaba yarashinjwaga kuba yarafashije mushiki we gutoroka uburoko ubwo yari afunze na we ashinjwa kwica umuntu. Mutulu yaje gutabwa muri yombi mu mwaka w’1986. 2pac yari afite abavandimwe batatu bari no muri zimwe mu ndirimbo ze.
Mu mwaka w’1986, umuryango wa 2Pc wavuye Harlem wimukira i Baltimore muri Maryland, icyo gihe yari arangije umwaka kabiri w’amashuri yisumbuye. Bageze Baltimore yagiye mu ishuri ryigisha ubugeni yiga ibijyanye no gukora imivugo ndetse na Jazz. Igihe yigaga muri iri shuri, 2pac yahawe ibihembo bitandukanye by’uko ari we wari umu raperi mwiza kuko habaga ibitaramo. Muri iri shuri kandi yibukwa nk’umwana wamenyekanye kubera kwitwara neza mu bandi bana, kumenya kurapa no gushobora kumenyerana n’abandi bana uko baba bameze kose.
2pac yakundanye na Jada Pinket ubu witwa Jada Pinkett Smith (umugore wa Will Smith) bakiri abana, kugeza igihe 2pac yapfiriye. Muri documentaire Tupac: Resurrection, Shakur yaravuze ati “Jada ni umutima wange, azaba inshuti yange mu buzima bwange bwose”. Pinket na we yamwitaga inshuti ye. Akanavuga ko yari nk’umuvandimwe we, ngo kuko ukuntu babanaga byari birenze n’ubucuti busanzwe. 2pac yanditse ibitabo n’imivugo kuri Pinket bigaragaza ukuntu yamukundaga, ndetse bakiri no ku ishuri bahoraga bajyana mu birori.
2Pac na Jada Pinkett umugore wa Smith ngo barakundanaga bikomeye
Mu 1988, umuryango we wimukiye Marin City muri California, ahita ajya mu ishuri rya Tamalpais High School.
Uko yatangiye kurapa.
2pac yatangiye kuzamura ubumenyi bwe bwo kurapa mu mwaka w’1990 atangira gukora indirimbo. Muri uyu mwaka yahise asohora album ya mbere 2Pacalypse Now. Mu mwaka w’1993 yakoze album ya kabiri Strictly 4 My N.I.G.G.A.Z.
Mu 1993 yakoze itsinda ryari ririmo Big Syke, Macadoshis, umuvandimwee we Mopreme Shakur, na Rated R. iyi tsinda bakoranye album imwe “Thug Life: Volume 1” mu mwaka w’1994 ikaba yarakunzwe cyane. Muri iyi album kandi harimo indirimbo "Pour Out a Little Liquor” ya 2pac yakozwe na Johnny "J" Jackson wahise unamukorera album yakurikiyeho “All Eyez on Me”.
Umuziki wa 2pac wibandaga cyane ku birabura, ubwigenge, akarengane, ubukene n’ubugome bw’abapolisi.
Bamwe mu bantu 2pac yashakaga kwigana harimo William Shakespeare, Niccolò Machiavelli, Donald Goines, Sun Tzu, Kurt Vonnegut, Mikhail Bakunin, Maya Angelou, Alice Walker, na Khalil Gibran nk’uko yabigaragazaga mu ndirimbo ze.
2pac nta dini na rimwe yemeraga. gusa zimwe mu ndirimbo ze nka 'Only God Can Judge Me” n’imwe mu mvugo ze zigaragaza ko yemeraga Imana .
2pac yagiranye ibibazo bitandukanye na leta, akenshi akaba yarabazwaga amagambo ari mu ndirimbo kenshi wasangaga avuga abagabo b ‘abirabura. Kenshi iyo mu bitaramo bye habaga ikintu kitagenze neza kuko hari n’igihe abantu barwanaga bashaka ko abasinyira autographe bakanarasana ibi byose byaramubazwaga rimwe na rimwe bakanamufunga akanatanga amafaranga menshi y’amende.
Mu 1993 2pac yatawe muri yombi na bagenzi be bashinjwa gufata ku ngufu umugore wo muri hotel, n’ubwo yahakanye ko nta byo yakoze ntibyamubujije gufungwa ndetse amaze kurangza igihano agisohoka muri gereza yahise asubizwamo ngo kubera ukuntu yitwaye bamufunguye ahita asabirwa kumara iminsi 120 mu munyururu na none.
Mu kwezi kwa 11 1994 habura umunsi umwe ngo aburane icyaha cy’ubusambanyi yaregwaga yarashwe inshuro eshanu ku bw’amahirwe ntiyapfa.nyuma yo kuva mu bitaro byahise bimwakira amaze kuraswa yahise ajya mu rukiko kuburana ibyaha bigera ku icyenda yaregwaga, ahamwa na bitatu, ku bindi bitandatu aba umwere. Yahise akatirwa igifungo kiri hagati y’umwaka n’igice n’imyaka ine n’igice kubera icyaha cy’ubusambanyi cyari cyamufashe.
Kuva mu mwaka w’1995 yakoraga igihano mu buroko anasohora album Me Against the World. Yabaye iya mbere kuri billboard. Undi muntu wakoze album igakundwa kandi ari muri prison nyuma ya 2pac ni Lil Wayne. Ngo 2pac igihe cyose yari ari mu buroko bagenzi be bamubwiraga ibya illiminati.
Urupfu rwa 2pac
Mu ijoro ryo ku itariki ya 7 Nzeri mu mwaka w1996 2pac yari yagiye kureba imukino ya box muri Las Vegas. Nyuma yo kuhava we n’umurinzi we bagiye banyura ahantu hatandukanye mu tubari, bageze ahantu mu nzira bahuye n’imodoka yari irimo abagore babiri bavugana na 2pac ari mu kirahure cy’imodoka bavugana ko bajya mu kabyiniro. Bari mu nzira baje guhura n’uwari fiancée wa 2pac icyo gihe Kidada Jones ahita abwira umurinzi we ngo berekeze aho uwo mukobwa yaganaga ngo inyuma yabo bahabonaga imodoka batazi nyirayo.
Bamaze kugera mu kabyiniro harashwe amasasu yafashe 2pac ahita ajyanwa mu bitaro. Nyuma yo kugerayo umwe mu nshuti ze yatanze amakuru avugako ngo abicanyi bari bihereje abantu bababwira ngo barase kuri 2pac.
Nyuma y’iminsi itandatu ari mu bitaro ku tariki ya 13 Nzeri 1966 saa kumi n’iminota itatu z’umugoroba ni bwo 2pac yitabye Imana bavuga ko yishwe no kuvira imbere, abaganga bagerageje kuba bamugarura ariko biranga kuko ngo umutma we n’imyanya y’ubuhumekero yari yarangijwe n’amasasu menshi yarashwe.
Umubiri wa 2pac waratwitswe, bimwe mu bisigazwa bye abagize itsinda ryari inshuti za 2pac kuva kera babivanga na Marijuana bakajya babinywa.
Umuntu wishe 2pac ntiyashakishijwe cyane kuko umuryango we utabisahatse gusa bakeka ko yishwe n’abigeze kumurasa mbere n’ubundi ariko ntapfe.
kuva 2pac yapfa yabaye umu martyr mpuzamahanga nka Bob marley na Che Guevara, ubuzima bwe bwatumye habaho abitwa Tupacistas ku mihanda ya Bresil, ibikuta byo kumwibuka byubatswe ahantu hatandukanye muri Espagne,ubudage na Bresil, ndetse no kwambara bandana ku rubyiruko rwo muri Africa y’epfo n’ahandi bikorwa nk’urwibutso rwa 2pac.
Ku nkuta zo mu bihugu nka Bresil uhasanga inyandiko nk'izi z'abaTupacistas
Bimwe mu bihembo byahawe 2Pac mu rwego rwo kumwibuka
Muri 2005 Rolling Stones Magazine yatoye 2pac nk’umuhanzi wa 6 udapfa
MTV yamugize uwa kabiri ku rutonde rw’aba MC bakomeye b’ibihe byose
Yabaye No.3 mu bahanzi 50 ba hiphop bakomeye.
Muri 2003, yahawe igihembo cy’umu MC wa mbere atowe n’abafana
2006, yahawe igihembo na Festival international y’amafilm kubera ijwi rye no gukina ku bijyanye n’ivangura ry’uruhu n’ubwoko. Iki gihembo cyashimishije mama we cyane.


text:
Miriyamu Deborah Zulphath
-
- Written by rwandagospel
- Published in Abategarugori
- Read 1345 times
- font size decrease font size increase font size
- Be the first to comment!
Miriyamu Deborah Zulphath yavukiye Kimisagara mu muryango w’abana batanu we akaba ari uwa mbere. Mama we yamushakanye undi mugabo ubwo yari afite imyaka itanu. Akiri umwana yakundaga kwiga cyane, akaba yarize amashuri abanza kuri EP Kabusunzu, atsinze ajya kwiga Gisenyi ku Nyundo mu mwaka wa 1996 icyo gihe kubera umutekano muke waru uri Rubavu, agaruka i Kigali, akaba yararangije amashuri yisumbuye mu ishami rya Ubucuruzi n’ubucungamari.
Deborah Zulphath yavukiye mu muryango wa abisilamu, akaba yarakundaga kujya gusenga, gusa yaje kubihagarika ubwo Mama we yapfaga mu mwaka wa 1998. Muri uwo mwaka nibwo Deborah yatangiye kutumvikana n’umuryango yari asigaranye, dore ko yari ageze mu myaka itumva nkuko yabidutangarije, ngo yari asigaye wenyine, umuryango we wose bari barapfuye nabo bana bose bavukanaga, atangira guhinduka cyane ngo icyo gihe yabaga Nyamirambo ku ryanyuma, yiga ingeso mbi zose zishoboka.
Mu mwaka wa 1999, nibwo yatangiye kujya asohoka cyane, kujya mu kabyiniro, kunywa inzoga, aho mu kabyiniriro aza kuhahurira n’umugabo we wa mbere babyarana umwana we wa mbere. Umwana yavutse 2002, hanyuma mu mwaka wa 2004 nibwo we n’umugabo we batangiye kutumvikana, kuva icyo gihe Deborah atangira kunywa ibiyobyabwenge bifata igihe kitari gito ariko aza gutuza. Nyuma Deborah yafashe umwanzuro wo kugurisha ibintu bye byose akava mu Rwanda akareba uko yajya hanze, aho mu kwezi kwa 8/2004 yaje kujya muri Uganda ashaka uko yajya mu bufaransa. Icyo gihe abigezeho arafatwa ntibyamuhira, afungwa ibyumweru bibiri Entebbe. Mu gihe gito arekuwe ashaka ibyangombwa byo kujya i Burayi aciye inzira yamazi ibyo bita Strago nkuko Deborah yakomeje abidutangariza, bicamo agenda mu bwato, agendana n’amatungo n’imizigo, anyura mu buzima bugoye cyane, bashyikira Komore bamusubiza inyuma ariko ashaka uko akomeza, icyo gihe umwana we yari afite imyaka ibiri n’igice barakomeza bagera Mayote barafatwa, baramufunga indi nshuro ya kabiri, ahamara iminsi 3 afunze. Agaruka muri yanzira yose ayifungwamo, mukirwa cya Anganu arafungwa, Komore arafungwa, Zanzibar arafungwa, Tanzaniya arafungwa, Kenya arafungwa nyuma agaruka Kampala. Nyuma yaho nibwo yabonye umucumbikira, kubera ubuzima atangira kwiga uburaya kugirango abashe kubaho, atangira kujya ajya mu kabari ariko biramunanira kubera ururimi no kutamenya igihugu. Mu gihe gito yaje kumenya n’umugabo umwe aramufasha mu mibereho, aza kugira ubuzima bwiza, agira na Resitora yitwa “Kenzo Restaurant”, anamushyira mu ishuri ajya kwiga Makerere ariko kubera uburara biranga ahubwo aba ikirara cyane kubera yari amaze kumenya igihugu n’ururimi, amashuri aramunanira. Deborah yahindutse cyane ubwo umugabo yagambiriye kuryamana nawe kugirango amutere Sida, kandi akaba yaraje kubigeraho, ibi byatumye ahinduka icyihebe atangira gukorera amafaranga gusa ntakindi yitayeho. Nyuma yaho yaje kujya Dubai agurisha ibyo yarafite byose, ariko ntibyamuhira arongera agaruka Uganda. Nyuma abantu baje kumubwirako amafaranga amadolari ahumura Sudani naho ajyayo, agezeyo abona akazi arakora ariko yari yarabaye umugome. Sudani yaje kuhakura mafaranga atangira kwikorera acuruza Piece de rechange, atangira no kujya mutubari, ndetse aza kuhashinga akabari ke, acuruza n’amabaro y’amashuka akoramo magendu y’amalikeri (Inzoga zihenze cyane). Bigeraho kugirango bamuvugishe cyanga bagire icyo bamukoresha muri Sudani byasabaga amafaranga. Aza guhura n’umwe mu bantu bakomeye Sudani atangira kujya amuha mafaranga menshi cyane gusa uyu nawe yari yaranduye Sida. Nyuma amaze kubona amafaranga yaje kwiga indi mico mibi yo guhemuka, umuntu wese akumva yamuhemukira, bimuviramo gutwita, inda imugwa nabi amezi atandatu biza no gutuma ataha. Imitungo yose yayisize aho kuko buri munsi yishyuraga madolari 100, arakena bibangombwa ko ataha agaruka Kigali atangira kwihishahisha, ajya kwihisha Kabarondo i Kibungo, kubera gutinya abantu bamuzi i Kigali, aza no kuhabyarira. Umwana afite ameziabiri agaruka i Kigali ntiyagira ubuzima bwiza kugeza ubwo yaje gukizwa. Mu gukizwa kwe harimo ibitamushimishije kugeza mugenzi we amubwiye ngo hari umucuranzi uraza kuririmba kuri Horeb witwa Theo, nubwo Theo ataje ariko asanga byari byiza kuko babyinnye cyane. Nyuma uwo mugenzi we amujyana ahandi hantu gusengerayo mu mwaka wa 2009 mu kwezi kwa cyenda aba ariho akirizwa.
Akimara gukizwa nibwo yatangiye kugenda abwira abantu ububi bwa Satani nibibi byose yanyuzemo ko ntanyungu, ibyo yabitangiye nyuma y’amezi ane gusa. Mu kwa 5/2010 Imana imukorera ubukwe, nyuma yo kumukorera ubukwe atangira ibiterane ahantu hatandukanye i Burundi, Uganda no mu Rwanda abantu benshi barakizwa baranahinduka, Imana igenda imukuza. Ibi byarakomeje abantu benshi uko bumva Deborah avuga ubu buhamya bamusaba kubushyira kuma DVD abantu bakajya babubona aho bari hose yaba mumago yaba no mu miryango bidasabye kuza mu rusengero. Nkuko yabidutangarije kuriwe yarababaye cyane, kubwubuzima yanyuzemo, ninayo mpamvu yafashe iki cyemezo cyo gushyira hanze ubuhamya bwe ngo bifashe abari n’abategarugori, abasore, abagabo nabandi bose bazabona iyi DVD cyane abakiri bato, doreko yatakaje igihe cye kinini, yariyanze yarihebye. Kurubu ama DVD y’ubuhamya bwa Deborah yarangije gukorwa no gutunganwa, mu minsi iri imbere akaba ateganya kuyashyira hanze akayamurika ndetse akayaha abantu bose bazajya bayifuza, ubu akaba aricyo gikorwa ahugiyemo akaba yadutangarijeko azatubwira mu minsi ya vuba aho bizabera n’amatariki n’uko uwo munsi uzaba umeze.
Yanditswe na Patrick Kanyamibwa
Latest from rwandagospel
- Igitaramo Gospel Flava cyabaye umwanya wo koza imitima ya benshi (Amafoto)
- Richard Norris yiyahuje kwirasa mumaso bimuviramo kubura amenyo n’ururimi,arishimira kubona isura nshya-AMAFOTO
- Umunyamakuru Jean Paul Kayitare mugahinda ko kubura se umubyara
- Igitaramo cyo gufasha umuryango wa Kanyamibwa cyaranzwe n'ibitwenge n'amarira, hanatangwa arenga miliyoni eshatu - AMAFOTO
- Hari uwi yitiriraga facebook ya Apostle Dr. Paul Gitwaza kandi atariwe ese facebook ya Gitwaza nyayo yaba ari iyihe ?


text:
Umuntu avuga ko arwaye igifu iyo yumva ububabare bumeze nk’ubushye mu gifu, cyane cyane igihe nta kintu yashyize mu gifu, ubwo bubabare bukoroha iyo hari icyo yohereje muri cya gifu cyangwa afashe imiti. Ububabare bushobora gushira no kugaruka mu gihe kingana n`iminota, iminsi cg ibyumweru.
Mu gifu habamo aside (acid) ifasha mu gukacanga ibiryo, igihe nta biryo biri mu gifu ya aside ibura icyo gukacanga ikangiza igifu, kikazana udusebe ari bwo umuntu atangira gutaka ko arwaye igifu. Ahanini indwara y’igifu iterwa n’agakoko kari mu bwoko bwa bagiteri (bacteria) helicobacter pylori, nanone ishobora guterwa n’imiti nka Aspirin na ibuprofen ikoreshejwe igihe kirekire nk’uko tubikesha urubuga.
Umunaniro (stress), ibiryo birimo ibirungo byinshi, inzoga, itabi ni bimwe mu bintu umuntu urwaye igifu aba agomba kwirinda. Abaganga bakoze ubushakashatsi, basanze amata agabanya ububabare mu gihe gito ariko nanone kandi akaba yongera aside yo mu gifu ari yo yongera ubukana bw’indwara. Indwara y’igifu itavuwe kare irakomera ikanatera ibindi bimenyetso bikomeye, nko kuruka amaraso, guta ibiro, kubura apetit, guhora wumva utamerewe neza mu gifu, n’ibindi.
Ni gute wakwirinda indwara y’igifu yaterwa na Helicobacter pylori ?
- Karaba intoki ukoresheje amazi meza n’isabune mbere yo kurya na nyuma yo gukoresha umusarani,
- Fata amafunguro yateguranywe isuku kandi atetse neza
- Jya unywa amazi meza afite isuku
Ni iyihe myitwarire ikwiye umurwayi w’igifu mu buryo bw’imirire ?
- Kurya imbuto n’imboga byinshi
- Kunywa amata ari mu kigero kiringaniye, kongeraho yahurute (yoghurt) ku mafunguro asanzwe afata
- Kwirinda tungurusumu, urusenda cyangwa ibirungo byinshi
- Kurya amavuta ya olive (olive oil) byagaragaye ko arwanya bagiteri Helicobacter pylori.
Sobanukirwa n’indwara y’igifu nuko wakwitwara mu gihe uyirwaye
Umuntu avuga ko arwaye igifu iyo yumva ububabare bumeze nk’ubushye mu gifu, cyane cyane igihe nta kintu yashyize mu gifu, ubwo bubabare bukoroha iyo hari icyo yohereje muri cya gifu cyangwa afashe imiti. Ububabare bushobora gushira no kugaruka mu gihe kingana n`iminota, iminsi cg ibyumweru.


text:
Rwanda | Nyanza: Ibyiza by’amaterasi y’indinganire batangiye kubikozaho imitwe y’intoki
Abaturage b’umurenge wa Rwabicuma mu karere ka Nyanza mu Ntara y’amajyepfo y’u Rwanda bakorewe amaterasi y’indinganire mu mirima yabo yatwarwaga n’isuri igihe kitari gito kubera ubuhaname bwayo nyuma y’imyaka igera kuri ibiri bayakorewe ubu baremeza ko ibyiza byayo batangiye kubikozaho imitwe y’intoki.
Bimwe mu bigori byahinzwe mu materasi yindinganire yo mu murenge wa Rwabicuma
Mbere y’uko amaterasi y’indinganire akorwa ku misozi ihanamye yo muri uwo murenge ubutaka bwari bwaramazwe n’isuri ibujyana bahinga umusaruro ntuboneke bigasa nkaho baruhira ubusa nk’uko bamwe mu baturage b’umurenge wa Rwabicuma babyemeza.
Ku wa 10 Mutarama 2013 mu kiganiro na bamwe muri abo baturage bavuze ko mbere nta cyizere bari bafite cyo kuba ubutaka bwabo babuhingaho bakeza. Basobanura ko imyaka yose yahingwaga nta musaruro yatangaga kubera ko ubutaka bukungahaye bwabaga bwarakayutse isuri ikabutwara.
Iyo mibereho bemeza ko bayibayemo imyaka myinshi nta n’ubushobozi bafite bwo kuzivana muri icyo kibazo kuko kurwanya isuri baca amaterasi y’indinganire batagombaga kubyishoboza hatabayeho ubufasha bwa leta.
Binyujijwe mu mushinga wo gufata neza ubutaka, amazi no kuhira imirima y’i musozi ( LWH) ukorera muri Minisiteri y’ubuhinzi mu Rwanda imisozi yari iteje ibibazo by’isuri mu murenge wa Rwabicuma yaciweho amaterasi y’indinganire maze kuva ubwo ntibongera guhingira ubusa nk’uko abaturage banyuranye bo muri ako gace babyemeza.
Usibye isuri bashoboye kurwanya ku butaka bwabo bagahinga bakeza bakihaza mu biribwa amaterasi y’indinganire yashoboye kubahesha imirimo bavugurura imihingire bari bafite ndetse bamwe bagura amasambu n’inka bazamuka mu bukungu n’imibereho myiza.
Mu gihembwe cy’ihinga 2012 B abatari bake muri abo baturage bahinze ibigori abubahirije amabwiriza n’inama z’impuguke mu by’ubuhinzi baritegura kuzasarura umusaruro ushimishije muri Gashyantare umwaka wa 2013.
Hategekimana Marcel ni umwe muri abo baturage b’umurenge wa Rwabicuma wakozwemo ayo materasi y’indinganire kimwe n’abagenzi be bahinze ibigori bikaba biri hafi yo gusarurwa bavuga umusaruro biteze uterwa n’uko isuri itakibangiriza ubutaka bwabo nk’uko byahoze mbere hatarashyirwaho uburyo bwo kuyirwanya.
Agira ati: “ Ni ku nshuro ya mbere duhinze ibigori muri aya materasi y’indinganire ariko urebye uburyo biteye amabengeza hari icyizere ko bizatwibagiza imirima y’intoki zahoze kuri iyi misozi nta musaruro zitanga ufatika”
Ibigori byahizwe kuri ayo materasi y’indinganire bavuga ko ari bimwe mu byiza bayakesha bavuga ko bihunikwa mu buryo bwiza kandi bikaba byabasha guhangana n’inzara mu gihe amapfa yateye.
Umuyobozi w’umurenge wa Rwabicuma Bizimana Egide asanga amaterasi y’indinganire yakozwe muri uwo murenge ari igisubizo cy’ibibazo abaturage bahuraga nabyo ubutaka bwabo bwajyanwe n’usuri ndetse bahinga ntibeze.
Bizimana ashishikariza abaturage bo muri uwo murenge gukora ibikorwa byose bigamije kongerera agaciro ubutaka bwabo bagafumbira bagatera imbuto z’indobanure ndetse barwanya indwara n’ibyonnyi mu mirima yabo kugira ngo kugira ngo imibereho myiza n’ubukungu bwabo burusheho kwiyongera.
Shortlink:


text:
Gatsinzi Emery uzwi nka Riderman, ni umuririmbyi mu njyana ya Rap akaba yaravutse tariki 10 Werurwe 1986 i Bujumbura mu Burundi. Ni we mfura mu bavandimwe 5 bavukana, abahungu 3 n’ abakobwa 2.
Ubuzima bwe bwo hambere
Amashuri abanza yayize kuri Ecole primaire Kabusunzu maze ayisumbuye ayiga muri St Andre aho yakuye impamyabumenyi muri sciences humaines, amashuri ya kaminuza akaba yarayakomereje muri Universite Libre de Kigali mu bijyanye n’ubukungu n’icunga mutungo kugeza 2008 aho yaje kujya kwiga muri Rwanda Tourism University College mu ishami ry’ubukerarugendo n’icunga mutungo.
Mu mabyiruka ye, Riderman yakundaga gukina umupira w’amaguru gusa ngo yakundaga iradiyo bitangaje ku buryo bayimukubitiraga kubera kuyicokoza. Nubwo yakundaga muzika ngo ntabwo yumvaga ko azavamo umuririmbyi ahubwo inzozi ze zari kuzandika igitabo.Yatangiye kwandika imivugo ageze mu mashuri yisumbuye maze akumva indirimbo yibanda cyane ku magambo azigize, mu kumva indirimbo z’umuhanzi 2PAC niho yakuye igitekerezo cyo gukoresha imivugo yahimbaga agatangira kuyiririmba.
Ubuzima bwe nk’umuhanzi
Amwe mu mateka 2 Amwe mu mateka y umuhanzi Riderman
Yatangiye kuririmba nyuma ya 2005,mu kwezi kwa Gicurasi 2006 yinjiye muri itsinda rya UTP soldiers yari igizwe n’inshuti ze arizo NEG J The General na MIM, yakoranye indirimbo 8 na UTP maze asohora indirimbo ku giti cye ya mbere muri 2007 yise ‘Turi muri Party’ ; gusa ntiyatinze muri iryo tsinda kuko yaje kuyivamo maze atangira gukora injyana ya RAP ku giti cye.
UTP yakomeje gukora dore ko yahise imusimbuza Paf J, maze Riderman nawe akomeza inzira ye yo kuririmba ku giti cye aho yasohoye indirimbo zakunzwe cyane nk’indirimbo ‘Inkuba’, maze asohora album ye ye mbere yari igizwe n’indirimbo 16 zarimo Rutenderi,Uwo mukobwa n’ izindi… Mu ndirimbo Riderman asohora aba agamije gutanga ubutumwa burwanya akarengane nko mu ndirimbo “Nakoze iki?” aho agaragaza ukuntu umuntu agira neza ariko rubanda bakamwitura inabi cyangwa se mu ndirimbo “Underground” aho agaragaza ko abahanzi bakiri ku rwego rwo hasi nabo bafite agaciro kandi ko badakwiye gufatwa nk’ibicibwa.ati:” Abantu benshi bibagirwa aho bavuye maze bagafata abakene,abari hasi nk’abagome”.
Riderman kandi avuga ko indirimbo asohora ziba zitagamije kwirata ahubwo zikwiye gufatwa nk’ibyivugo aho umuntu yitakaga akisingiza bigatinda. Mu bihe byiza Riderman yagize nk’umuhanzi harimo concert yakoreye i Nyamirambo(kwa Nyirinkwaya) hari na Furious,aho mu gihe yaririmbaga Rutenderi abantu bamwuzuyeho, hari kandi na concert yakoranye na Shaggy kuri Stade Amahoro n’igihe yerekanaga album ye kuri petit stade ati:”nari nshyigikiwe!”.
Mu buzima busanzwe Riderman yikundira umutuzo,iyo amaze guhura n’ inshuti ze afata akanya akicara wenyine, akunda films zo mu mashuri(colleges).
Mu bakobwa akunda umukobwa uteye nk’umunyafurika ufite uruhu rw’igikara, wiyubaha, ukuze mu mutwe, w’urubavu ruringaniye kandi ufite ishema ry’ icyo aricyo.
Mu bahanzi bo mu Rwanda akunda Green P na Ben Rutabana naho hanze ni 2PAC na Kerry James ndetse uyu muhanzi Riderman aherutse kuvuga ko umuhanzi mu Rwanda yemera kandi yakwifuza gukorana indirimbo(featuring)nawe muri iyi minsi ari BULL DOGG wo mu itsinda rya tuff gang ibi yabitangarije kuri city radio.
Ibikorwa bye nk’umuhanzi
Riderman tariki 29.11.2008 Riderman yasohoye album yitwaga Rutenderi aho abanyarwanda benshi baje kumushyigikira,maze amaradio nka Salus atangaza ko ariwe wari washoboye kwinjiza abantu benshi mu bahanzi bose berekanye albums zabo ku mugaragaro muri 2008.iyi album yariho indirimbo zakunzwe nka zamubandi,turi muri party,inkuba…
Riderman yaje gusohora indirimbo “Amatopito” yasubizaga indirimbo “Cisha make na “Ibyahishuwe”za groupe B-Gun, dore ko ngo zarimo amagambo amuserereza(beef), gusa iyi ndirimbo akaba yarasabye ko itakongera guca ku ma radio ya hano mu Rwanda kugirango birangize iyo beef. Riderman avuga ko beef atari nziza ariko ko ishobora kugira akamaro mu guteza umuziki imbere mu gihe hadakoreshejwe amagambo yo gusebanya kuko zituma abantu bahiga maze bakarushanwa.
Riderman kuya 04.12.2010 yashyize hanze album ye ya kabiri yise”Impinduramatwara” ikaba iriho indirimbo zakunzwe cyane nka nanjye sinjye,umwana w’umuhanda,n’izindi nyinshi.mu mwaka wa 2008, Riderman yahawe igihembo cy’umuhanzi mwiza w’injyana ya rap(BEST RAPPER 2008) muri salax music awards.
Abahanzi Nyarwanda: Gatsinzi Emery aka Riderman
Labels: abahanzi nyarwanda, ibyamamare


text:
A bategerugori bagera kuri 300 bo mu karere ka Gisagara bamaze guhabwa amahugurwa na RDB ku kwihangira umurimo no kunoza imikorere, baratangaza ko bamaze gusobanukirwa na byinshi muri gahunda z’imikorere no guhanga umurimo ndetse bakaba batakinafite ubwoba bwo kwegera za Sacco zishobora kubaguriza amafaranga bagakora imishinga iciriritse. Bavuga ko biyemeje guhindura imikorere bakajya batanga serivisi nziza mu byo bakora.
Abategarugori bahuguwe n’ikigo cy’igihugu gishinzwe iterambere RDB, nyuma yo guhabwa impamyabumenyi zabo uyu munsi, baravuga ko inyigisho bahawe zabagiriye akamaro cyane kuko bamaze kumva imikorere ishobora kubateza imbere ndetse bakaba baniteguye gushyira mu bikorwa ubwo bumenyi bahawe buzabafasha guhindura imikorere no kwihangira imirimo kubatari bafite ibyo bakora bibabyarira inyungu.
Nzamurambaho Gaudence ni umutegarugori mu bahawe aya mahugurwa, mu buzima busanzwe akaba akora akazi ko gucuruza umusururu, avuga ko yigiyemo byinshi bizamufasha mu bucuruzi bwe, ubu akaba agiye kujya yita ku bakiriya be akabakira neza ndetse akanarushaho kugira isuku aho akorera. Ikindi ngo yamenye n’agaciro ko kwizigamira.
Uhagarariye inama y’igihugu y’abagore mu karere ka Gisagara Gasengayire Clemence nawe avuga ko yizeye neza ko aya mahugurwa bahawe agiye kubafasha no kubahindura cyane ko ajya kuyabasabira ari uko yabonaga imikorere yabo itameze neza, ariko kuva aho bahuguriwe bakaba nawe ngo bamwizeza ko bagiye guhindura imikorere kuko bumvise uko bakwiye gukora.
Aba bategarugori ariko n’ubwo bahabwa inyigisho nynshi, ngo ntacyo bahitirwamo gukora cyihariye n’ababahugura, ahubwo icyo babasaba ni uko ibyo bahitamo gukora kandi bumva bibonamo banabashije babikora neza uko bigomba kugirango bibashe kubagirira akamaro, ariko cyane cyane ibikorwa bishobora guha akazi n’abandi banyarwanda babikeneye.
Rwabukayire Augustin umukozi wa RDB aragira ati “Nta mupaka tugira, ntabwo tubasab gukora ibi ngo bareke ibi, ahubwo tubahugura ku kunononsora ibyo barimo bahisemo kandi bashoboye, tukabaha ubumenyi ku bintu byinshi bitandukanye bijyanye ku kugana amabanki, uhanga imirimo no kumenya gutanga serivisi nziza, gusa tukabashishikariza kwitabira ibikorwa byaha n’abandi akazi”.
Aba bategarugori bahuguwe ikindi bazakora ngo ni uguhugura abandi bagiye basigara ku misozi iwabo, nabo bakabafasha kumva no gusobanukirwa n’imikorere ifite intego.


text:
Ikiyovu cy’Abakene, Umuhima, Kimicanga, n’ibindi bice bitandukanye by’umunyi wa Kigali, ni hamwe mu hari hazwi ko haba abaturage benshi bahamaze igihe aba bita ba Kavukire, ariko muri iyi minsi uko iterambere ry’Umujyi wa Kigali rigenda ritera imbere, ni ko na bo bagenda bafata utwangushye bagakuramo akabo karenge bakajya kwibera hirya y’Umujyi.
Ndera, Kanombe, Kabuga, Murindi, Nyamata, Ruyenzi, Kabuye n’ahandi mu nkengero z’Umujyi ni ho usanga aba baturage bimurwa mu Mujyi wa Kigali berekeza, kuko ari ho bashoboye kuba batangira ubuzima bushya cyangwa se bakubaka amazu ajyanye n’amikoro yabo.
Hari abavukiye mu bice by’Umujyi ariko bagasanga atari abakire bagahinga bagatungwa n’amasambu yabo cyangwa se indi mirimo iciriritse, bamwe mu bimutse ku ikubitiro ni abimuwe ubwo bakoraga imihanda muri Kigali, ariko icyo gihe bari bakeya; gusa kuri ubu bigaragara ko ab’amikoro make batuye muri Kigali batahamara kabiri, dore ko hari n’abifuza kwimurwa kuko usanga urwego barimo ubuzima bwo muri Kigali batabasha kububamo, kandi iyo bimuwe bakaba babasha kubona ingurane ituma batangira ubuzima bundi bushya.
Si ba Kavukire gusa ariko bafite ikibazo cyo kuba muri Kigali, kuko n’abimukira b’amikoro aciriritse na bo usanga babaho ku bwa burembe, aho usanga nga kubona amafaranga y’icumbi abona umugabo agasiba undi, tutibagiwe ko hari bamwe baza i Kigali baje kuhashakira ubuzima ariko nta kazi bahagira.
Hari ingamba ariko Ubuyobozi bw’Umujyi wa Kigali bwamaze gufata mu rwego rwo gufasha ab’amikoro acirirritse, dore ko buvuga ko mu gihe cya vuba hazatangira kubaka ab’amikoro aciririrtse muri Kigali, ariko ibi ntibizabuza ba Kavukire gukomeza kwimurwa kuko ahubakwa ubu ahenshi muri Kigali ari ahaba himuwe abandi bantu.


text:
Home
» Archives by category » FRASH NEWS
Mu nama y’ibyumweru bibiri yigaga ku muryango yahuje Abasenyeri n’Abakaridinali basaga 200 i Vatican, hagaragajwe ingingo zitandukanye zirimo kwiga ku guteza imbere kwemera, ingabire n’indangagaciro z’abatinganyi muri Kiliziya Gatolika bamwe bakemeza ko idashobora kwangiza ukwemera mu gihe Abaturutse muri Afurika babyamaganiraga kure. BBC dukesha iyi nkuru itangaza ko ku murongo w’ibyigwa hariho kureba uburyo abaryamana […]
62 total views, no views today
October 20, 2014 /
No Comment /
Read More
Nyuma y’iminsi 6 y’igiterane cyiswe “Celebrating Life Campaign” gihuza abanyeshuri bo muri za kaminuza bibumbiye mu miryango ya gikristo itandukanye, abasore n’inkumi bagera kuri 800 bakiriye Yesu nk’Umwami n’umukiza w’ubugingo bwabo. Iki giterane kikaba cyaritabiriwe n’abashyitsi batandukanye bavuye hirya no hino ku Isi barimo n’abahanzi bo muri Leta Zunze Ubumwe z’Amerika Matt Gilman, Dave Lubben. […]
113 total views, no views today
October 20, 2014 |
Filed under FRASH NEWS |
Read More
Dr Albert Ndikumana ni umuririmbyi w’indirimbo zihimbaza Imana mu Rwanda . Uyu mukozi w’Imana ubarizwa mu itorero rya Zion Temple , anacurangira Piano Korali Asaph ibarizwa muri iri torero riherereye mu Gatenga mu karere ka Kicukiro. Dr Albert nkuko ariyo mazina y’ubuhanzi akoresha , atangaza ko yifuza gukorera Imana abinyujije mu ndirimbo kuko yumva umuhamagaro […]
89 total views, 2 views today
October 20, 2014 |
Filed under FRASH NEWS |
Read More
Ku gicamunsi cyo ku cyumweru dusoje tariki 19 Ukwakira 2014 , nibwo hasojwe igitaramo cyari kitezwe na benshi cyiswe “ Gospel Flava Concert “. Iki gitaramo cyabayemo udushya twinshi nko kongera kubona itsinda rya The sisters ( Gaby Irene Kamanzi , Tonzi , Fanny na Aline Gahongayire ) kuri stage bose bari kumwe. Ubwitabire bw’iki […]
607 total views, 3 views today
October 20, 2014 |
Filed under FRASH NEWS |
Read More
Umukozi w’Imana akaba n’umuvugabutumwa mu ndirimbo zihimbaza Imana, Uwiringiyimana Theogene uzwi ku mazina y’ubuhanzi nka Theo Bose babireba muri iyi minsi ari kugenda adafite ibyangobwa byuzuye kubera kunywa inzoga akabura ubwishyu maze ibyangobwa bye bigafatirwa n’abakozi b’akabari kazwi nka Ebenezer. Mu majwi yumvikanye mu kiganiro Sunday Nigth gica kuri Radio Isango Star,Umwe mubahagarariye akabari gaherereye […]
1,967 total views, 8 views today
October 20, 2014 |
Filed under FRASH NEWS |
Read More
Korari Besalel n’ imwe mu makorari akorera umurimo w’Imana mu itorero rya ADEPR . Iyi korali ikorera umurimo w’Imana mu mudugudu wa Murambi , Paruwasi ya Nyanza – Kicukiro , munsi y’urwibutso Iyi ni korari imaze kumenyekana mu bikorwa bitandukanye kubera imiririmbire yayo igezweho benshi bemeza ko kugeza ubu ibarizwa mu makorari ahagaze neza muri iki […]
552 total views, 1 views today
September 6, 2014 |
Filed under FRASH NEWS |
Read More
Umushumba wa Kiliziya Gaturika ku Isi, Papa Francis, yatumiye abateganya kurushinga ( les fiancés ) bifuza kuzabonana nawe tariki ya 14 Gashyantare 2014 , mu cyumba kinini cya Paul VI, i Vatikani. Papa atumiye abateganya gushinga ingo mu gihe Kiliziya ayobora yugarijwe n’umubare munini w’abashakanye ,nyuma batandukana . Urubuga rwa vaticani dukesha iyi nkuru , bavuga […]
738 total views, 1 views today
January 15, 2014 |
Filed under AMAKURU YO HANZE,FRASH NEWS |
Read More
Iyo umugabo n’umugore batumvikana ku cya cumi, cyangwa se ibyo bakwiye gutanga ku bw’umurimo w’Imana, amakimbirane menshi ashobora gutangira hagati yabo rero kugira ngo ibyo byirindwe hari ibigomba gukorwa. Iyo gutanga icya cumi bitumvikanyweho ho hagati y’umugabo n’umugore biteza impagarara Icya mbere ni ukumva neza ko abakristo bari munsi y’Isezerano Rishya bamenya ko bagomba gutanga […]
471 total views, no views today
September 29, 2013 |
Filed under FRASH NEWS |
Read More
Ibihembo bya Groove Awards bigiye gutangwa mu Rwanda ku nshuro yabyo ya mbere , ibi bihembo bigizwe n’ibyiciro bitandukanye bigera kuri 13 byose bigaragaramo abantu bakoze neza mu mwaka wa 2011 kugeza 2013 . Ubwo twaganiraga na Bahati Alphone yatubwiye ko yishimira uburyo yakoze cyane bigaragara mu gihe gishize . ati “ Mubyukuri narakoze , […]
361 total views, no views today
September 24, 2013 |
Filed under FRASH NEWS |
Read More
Bwana Rwibasira Nkurunziza Gedeon yamenyekanye cyane ubwo yatangiraga akazi ko kuba manager w’umuhanzi Patrick Nyamitari , uyu mugabo numwe mu bantu bazwi cyane hano mu Rwanda kubera uruhare yagiye agira mu kuzamura no gufasha abahanzi n’amakorali baririmba indirimbo zihimbaza Imana ( Gospel Songs ) binyuze muri kampani ayobora yitwa New Melodie Industrie . Ubwo Nkurunziza […]
984 total views, no views today
August 20, 2013 |
Filed under FRASH NEWS,INKURU Z'URUKUNDO |
Read More
Ubwo umuhanzi Karyango Bright yatangazaga atazongera kwivuga mu ndirimbo ze , byabaye nkibitunguye bamwe mu bantu bakurikira cyane ibihangano bya gospel hano mu Rwanda . uyu muhanzi yakomeje kwemeza ko nta rindi zina ry’umuntu uwariwe wese rizongera kumvikana mubihangano bye niyo yaba ariwe wakoze iyo ndirimbo cyangwa izina rya studio yakorewemo . Twegereye umwe mubahanzi […]
397 total views, no views today
August 13, 2013 |
Filed under FRASH NEWS |
Read More
Umuhanzi wamenyekanye mu ndirimbo zo kuramya no guhimbaza, Alexis Dusabe, amaze iminsi akoresheje ibitaramo byo gushyira ku mugaragaro album ye. Ubwa mbere yateguye igitaramo kibera kuri Serena Hotel gitangira gitinze, ariko mu bigaragara cyari kitabiriwe cyane. Nyuma y’ibyumweru bibiri yongeye gushaka kugisubiramo ntikitabirwa, ababikurikiranira hafi bavuga ko yari yizeye ko afite abakunzi benshi bityo ntiyongera […]
1,142 total views, no views today
August 9, 2013 |
Filed under FRASH NEWS |
Read More
Igiterane Abagore Twese hamwe cyateguwe n’Umuryango Women Foundation Ministries, kirikubera ku Kimihurura ku cyicaro cy’uwomuryango, cyatangiye nk’uko mubizi kuwa kabiri tariki ya 31, Nyakanga 2013. Umuhango wo gutangiza uwo muhango wagenze neza cyane, abagore n’abakobwa bagera ku gihumbi (1,000) barabyitabiriye. Igiterane cyatangijwe kumugaragaro na Nyakubahwa Minisitiri w’Umuryango n’iterambere ry’abagore Hon. Minister Oda Gasinzigwa, umuyobozi w’Inama […]
606 total views, 2 views today
August 4, 2013 |
Filed under FRASH NEWS |
Read More
Umuhanzi Philbert kwizera nawe n’umwe mubahanzi bakizamuka , uyu musore amaze gukora indirimbo 4 z’amajwi , n’iyamashusho imwe . Indirimbo z’amajwi amaze gushyira ahagaragara harimo iyo yise : Icyizere , Uranzi , Impamvu hamwe na YAKWAKIRA ariyo nshyashya yashyize ahagaragara muri iyi weekend . Philbert yadutangarije ko yatangiye ubuhanzi ahagana muri 2009 , nkuko yaramaze […]
255 total views, 1 views today
July 24, 2013 |
Filed under FRASH NEWS |
Read More
Kuri iki cyumweru tariki 21/07 ahagana mu masaha ya sambiri n’igice nibwo aba basore baherekejwe n’abayobozi babo bagiz’ ikipe y’igihugu Amavubi bari basesekaye mu urusengero rwa ADEPR i Rubona baje gusenga! Ntibyari bisanzwe ku bakristo bagize iri torero kubona abakinnyi baza mu rusengero bityo bikaba byarabatangaje cyane kubona ikipe y’igihugu binjira mu rusengero! Ibi byaduteye […]
285 total views, no views today
July 23, 2013 |
Filed under FRASH NEWS |
Read More
Mu kwitegura yubile y’imyaka 100 imfura mu maseminari imaze ishinzwe, bamwe mu barerewe mu Iseminari Nto Yitiririwe Mutagatifu Lehu y’i Kabgayi mu mwaka w’i 1987-1988, bageneye inka barumuna babo biga muri iyi seminari, hagamijwe kandi gukomeza kubafasha kubaho neza. Muri uyu muhango wabanjirijwe n’igitambo cya misa, nk’umwe mubateguye iki gikorwa Padiri Ntahobakurira Claudien yagarutse ku […]
291 total views, no views today
July 16, 2013 |
Filed under FRASH NEWS,GOSPEL NEWS |
Read More


text:
Uwishe mugenzi we na we aba yiyishe- Meya Muzuka
Iri jambo umuyobozi w’Akarere ka Huye, Eugene Kayiranga Muzuka, akunze kuribwira abaturage bo mu Karere ayobora, agamije kubereka ko bidakwiye kwica mugenzi wawe, kuko na we aba ari umuntu kimwe nawe, akaba na we ava amaraso kimwe nawe, mwaba mudahuje ubwoko cyangwa ibitekerezo.
Ubwo yatangizaga gahunda ya Ndumunyarwanda mu Murenge wa Kigoma ho mu Karere ayobora, yongeye kusubiriramo abaturage bamwumvaga. agira ati “iyo urebye mu jisho rya mugenzi wawe wibonamo. Rero iyo umwishe, nawe uba wiyishe.”
Yunzemo ati “uwishe mugenzi we, n’ubwo uwo mugenzi we aba yapfuye we agasigara, nyir’ugusigara na we n’ubwo aba agaragara nk’uriho, aba yapfuye ahagaze.”
Yaboneyeho rero gusaba abanyakigoma kuzicara, bakaganira, buri wese akamenya aho yahemukiye mugenzi we, bityo bakaba basabana imbabazi. “Ubu ni bwo buryo buzabafasha gukira ibikomere mwasigiwe n’amacakubiri yababibwemo akaza kuvamo jenoside.”
Afatiye urugero ku mukino wa bankoni wajyaga ukunda gukinwa ahanini n’abashumba, aho umuntu ahagarika inkoni ku rutoki rumwe akabasha kuyihamaza umwanya munini ari uko arebeye aho igana ku gasongero, bityo akabasha kuyigarura igihe yari igiye kugwa, yasabye n’abanyakigoma kumenya gufata icyerekezo, bakamenya guhitamo ibifite akamaro.
Uyu muyobozi kandi ati “nk’uko iyo ukina bankoni arebye ku rutoki yafatiyeho inkoni cyangwa hagati ku nkoni imucika ikagwa, nyamara yarangamira agasongero ntimucike, namwe mujye mumenya gufata icyerekezo kibafasha kugana aheza.”
Na none kandi ati “gufata icyerekezo cyiza, ni ukumenya kureka ibitazagira icyo bitumarira nko kurebana mu ndorerwamo y’amoko, ahubwo tugahitamo ubunyarwanda bwacu, hanyuma tugafatanya mu kwiteza imbere ndetse no guteza imbere igihugu cyacu.”


text:
Nyuma yo gukora ubushakashatsi ku buzima bwa Tereza w’i Kalikuta, Serge Larivée yatangaje bimwe mu byari gutuma ataba umutagatifu.
Nk’ uko tubikesha urubuga Fluctuat.net, uyu mushakashatsi wo muri Kaminuza ya Montreal mu gitabo yise “Les Côtés Ténébreux de Mere Teresa”, bishatse kuvuga impande zaranzwe n’umwijima za Mama Tereza, kizatangazwa mu kwezi kwa Werurwe, ntigitaka na gato Mama Tereza nk’ uko ubusanzwe azwi muri Kiliziya Gatolika.
Ibi bikaba ari imyanzuro ya Larivée na bagenzi be bashingiye ku bikorwa 500 byaranze ubuzima bwa Gikirisitu bwa Tereza witabye Imana mu 1997 i Calcutta ho mu Buhinde.
Muri make bagaragaza ko Mama Tereza yakiraga amafaranga y’abaterabwoba, ntiyashakaga kumva ubutane bw’abashakanye, gukuramo inda kandi ko yasigaga abarwayi mu bigo bibashinzwe bijyanye no kubagirira isuku ikemangwa.
Nk’uko Larivée yabitangarije itangazamakuru, agira ati “Muri byo bitaro abarwayi basigaraga bonyine, isuku yabo ntiyitabweho ndetse ntibahabwe imiti yo kubagabanyiriza ububabare. Nyamara kuri Tereza we kubabara ngo byari ukubegereza Imana.”
Mama Tereza kandi ngo ntiyemeraga ko abagore bo muri Bosiniya batewe inda n’abanyaseribiya bafashwe ku ngufu ko bazikuramo.
Aba bashakashatsi bakaba bashimangira ko kuba Mama Tereza yaragizwe Umutagatifu ari igitangaza, ko Atari abikwiye kubera ibyo yari yarakoreye imbabare. Bakaba bagaragaza ko abarwayi biyambaza Mama Tereza ngo bakire atari we ubavura ahubwo ari abaganga.


c: application/atom+xml

text:
Abantu basaga 300 bishyuriwe mituweli mu giterane mpuzamatorero ya gikirisitu yo mu Murenge wa Nyakabuye mu karere ka Rusizi kikaba cyarabereye muri uwo murenge tariki 18/09/2014.
Umurenge wa Nyakabuye ubarizwamo abaturage 29.575 ngo abarenga 99% muri bo babarirwa mu madini n’amatorero ya gikirisitu, dore ko hari amatorero nka ADEPR yahageze kera cyane akaba ahafite abayoboke benshi n’ibikorwa byinshi by’amajyambere, hakaba na kiliziya gatulika yahashinze imizi ku buryo na yo ihakomeye cyane.
Muri uyu murenge hamaze kugera n’andi matorero kuburyo ngo habarirwa amadini n’amatorero yemewe na Leta agera ku 10, ariko ayibumbiye muri iri huriro ry’amadini n’amatorero ya gikrisitu akaba ari 8, hakaba hasigaye Abadivantiste n’abahamya ba Yehova batayabarirwamo.
Muri iki giterane cyari kigamije kunga ubumwe kw’ayo madini n’amatorero, aho bose ngo bagomba gutahiriza umugozi umwe kuko n’Imana bakorera ari imwe, hanakozwe igikorwa gikomeye cyanishimiwe n’abakristu bose bari baje muri icyo giterane.
Hahise hakusanywa amafaranga yo kurihira mituweli abatishoboye bo muri ayo madini yose batayigira maze ku ikubitiro amafaranga arenga gato 900.000 ahita aboneka, kandi hari n’icyizere cy’uko n’arenga miliyoni azaboneka kuko ngo n’abandi bafatanyabikorwa bakorera muri uwo murenge, nka MTN, TIGO, CIMERWA, n’abandi bahaye uwo murenge icyizere ko na bo bazagira icyo bakora; twabitangarijwe n’umunyamabanga nshingwabikorwa w’uwo murenge Rukazambuga Gilbert.
Abafashe amagambo bose muri icyo giterane, yaba Pasiteri Ntakazarumara Jean wigishije ijambo ry’Imana, yaba Padiri mukuru wa Paruwasi ya Mwezi Nsengumuremyi Thadée, na Pasiteri Bizimana Aminadab, umuyobozi w’impuzamatorero ya gikirisitu yo muri uwo murenge, bashimye cyane icyo gikorwa, bavuga ko n’ubundi abishyize hamwe nta kibananira, basaba abakirisitu babo gukomeza kunga ubumwe no gukora ibikorwa nk’ibyo by’urukundo bafatiye kuri gahunda nziza ya Ndi Umunyarwanda.
Mu izina ry’ubuyobozi bw’Akarere ka Rusizi, Umugenzuzi w’umurimo mu karere, Madame Mukamurigo Mediatrice yavuze ko gahunda nk’iyi igera ikirenge mu cya gahunda ya Ndi Umunyarwanda nta kuntu Akarere katayishyigikira, kuko ubufatanye bw’Abanyarwanda ari bwo bwonyine buzabazamura bakaba bagomba kubukomeraho bafasha abatishoboye muri bo kuko ibyo ari byo bizatuma bashobora kwitwa abakristu nyabo.
Mukamugema Odette na Senguge Jean de Dieu, bamwe muri abo bakristu badutangarije ko iyi ntambwe yo guhuriza hamwe abakristu b’amadini n’amatorero yose akagira icyo akorera abatishoboye afatanije ari ingirakamaro, banifuza ko itazasubira inyuma kandi ko yagera n’ahandi hose mu gihugu.
]]>
The Minister for Internal Security, Sheikh Musa Fazil Harerimana has warned religious leaders to control noises made during worship otherwise they could face serious sanctions as provided by the Rwandan constitution.
The minister said: “the freedom of worship should not interfere with public serenity and peace, thus church leaders should be cautious when using instruments and loud speakers during worship.”
The call comes at a time when many residents especially in Kigali city have raised complaints over church noise, loud music from bars and dancehalls in the neighborhoods.
It’s provided by the city of Kigali guidelines on noise pollution that residents can report such cases as a matter of insecurity. Such complaints have seen many bars and clubs getting closed but churches have been able to get away with it.
Kigali City has over 500 registered religious based organisations. According to article 600 of the Penal Code, any person found guilty of making noise in a way that troubles other people, shall be liable to a term of imprisonment of between eight days and two months or a fine ranging from Rwf50,000 to Rwf1 million, or both
The security official and church leaders agreed that noise that goes beyond their premises should stop with immediate effect and collaboration should progress in future to curb such issues of insecurity.
At the meeting, held yesterday September 18, the Mayor of the City of Kigali Fidel Ndayisaba, also raised a concern on the hygiene and choice of places of worship saying that some of them don’t represent a good image of the churches and some hygiene measures be taken therein.]]>
About 45 Red Cross volunteers from across the country are in a one week training on how to provide support during natural disasters.
The one week training taking place in Kirehe district comes after Rwanda Red Cross realization of apparent increase of natural disasters all over the world.
“This training will equip the Red Cross volunteers with skills to deal with natural disasters before they happen,” explains Apollinaire Karamaga, the Executive Secretary of Red Cross Rwanda.
Karamaga added that it’s the Rwanda Red Cross’s primary duty to build the capacity of its workers and volunteers to be able to respond on signals that can lead to certain disasters.
“We will get out of this training with knowledge and capacity to prepare and deal with effects of natural disasters explained Angelique Akingeneye, from Red Cross Muhanga district.
Rwanda is one of the countries affected by natural disasters including heavy rains and storm which has led setting strategies including evacuating people from areas that are termed as High Risk Zones to reduce effects of Natural Disasters.
Apart from being equipped with knowledge, the Red Cross volunteers constructed 126 houses for Tanzania returnees living in Rumuri village of Nyamugari sector of Kirehe district.]]>
Abakristu bagera kuri 28 bari basanzwe basengera mu madini atandukanye, tariki 13 Nzeri bemeye guhindura ukwemera kwabo babatizwa mu itorero ry’abadivantisiti b’umunsi wa 7nyuma yo gukurikira igiterane kimaze igihe cy’ibyumweru bibiri kibera mu karere ka Kirehe.
Bamwe mu babatijwe baravuga ko nyuma yo gucengerwa n’inyigisho zaranze icyo giterane basanze bakwiye kureka amatorero yabo bahitamo ngo kwakira agakiza.
Eugène Ngango umwe mu bahisemo kubatizwa aravuga ko kuba yahisemo guhindura itorero yasengeragamo ngoari uko yacengewe n’inyigisho akuye muri icyo giterane.Aragira ati“nyuma y’ijambo ry’Imana ryavugiwe muri ibi biterane nishimiye kuba nabatijwe rwose, byanshimishije kuba mbaye umwe mu bubahiriza I Sabato kandi mfashijwe n’Imana nzakomeza ngendere mu ijambo ryayo nk’uko mbisabwa na Bibiriya kandi niyemeje guhinduka muri byose nubahiriza amahame idini rigenderaho.
Jeannette Gasangwayire nawe aravuga ko amasomo yahawe harimo ko ISabato ariwo munsi w’Imana yagennye wo kuruhuka, ngo byatumye yiyemeza gufata umwanzuro wo kuba umwizera w’iryo torero kandi ngo akaba agiye kunguka byinshi mu myemerere ye.
Jeanette Gasangwayire arakomeza ahamagarira abakirisitu kwitegura kuko Yesu ari bugufi kuza, akaba asaba abantu kwihana no gusenga.
Umuvugabutumwa Prosper Gasambi ari nawe wayoboye izo nyigisho,arakangurira abantu kubaha imana bakareka ingeso mbi kuko yesu ari hafi nk’uko ibihe bibigaragaza.
Aragira ati“ni igiterane cy’ivugabutumwa cyari gifite intego yo guhamagarira abantu kureka ibyaha, ubusinzi, ubusambanyi, ubwicanyi n’izindi ngeso mbi bakihana kuko Yesu ari hafi kuza, turabyumva ari bugufi n’ubwo tutazi umunsi n’isaha azaza atunguranye.
Nkuko iyo nsanganyamatsiko y’icyo giterane igira iti“ Yesu araje iki nicyo gihe cyo kumwitegura Pasiteri Prosperi Gasambi arakomeza asaba abakirisitu n’abanyarwanda muri rusange gusenga no kureka ingeso mbi bakava mu byaha.]]>
Mu rwego rwo kwimakaza umuco w’amahoro ubinyujije mu nzira yo gukumira no gukemura amakimbirane mu mahoro, umuryango UMUHUZA washyizeho gahunda y’imboneza mikurire y’abana ikangurira ababyeyi kwita ku bana babo kuva bakivuka kugeza ku myaka 3. Ibi bigatuma abana bakuze neza bubaka amahoro arambye
Kuva mu kwezi kwa mbere 2014, uyu muryango umaze guhugura ababyeyi 810 bahawe ubumenyi bw’ingenzi ku mbonezamikurire y’abana babo. Ibi byagezweho hashyirwaho amahuriro y’abana yo gusoma (reading clubs) hanatangwa ibitabo 1164, hashyirwaho kandi amasomero 6 (community mobile library).
Umuyobozi w’Akarere wungirije ushinzwe imibereho myiza yabaturage Mme Nyiraneza Clotilde avuga ko kiriya gikorwa gifatwa nk’intwaro yo gukumira amkimbirane akigaragara mu ngo zimwe na zimwe kuko gihuza ababyeyi bombi, bakumva ko basangiye byose mu rugo kandi ko uburere bw’abana bubareba kimwe. Asaba UMUHUZA kwagura ibikorwa bigasakara mu mirenge yose kuko ubu ukorera mu mirenge ya Ngororero na Muhororo.
Mukarukundo Josephine yatanze ubuhamya ku bumenyi akesha Umuhuza avuga ko umwana we yari ikiragi ariko kubera kumutoza gusoma hakiri kare akaba ashobora kuvuga amagambo atari make. Ikindi gishimishije n’uburyo ababyeyi bikoreye bo ubwabo udutabo bigishirizamo abana gusoma. Ibi ngo byatumye batagereza inkunga y’ibitabo ariko bafite aho bagajeje.
Abagabo banenzwe kubera ubwitabire buke basabwa kurushaho kwitabira gahunda zituma amakimbirane acika mu ngo. Umurenge wa Muhororo wakiriye uyu muhango uzwiho kurwanya amakimbirane mu ngo aho imiryango ibanye neza ifasha ibanye nabi kwivana mu isayo y’ubushyamirane budindiza iterambere.]]>
Pasiteri Ntakirutimana Vincent umuyobozi w’ihuriro rya motorero yo mu karere ka Ruhango, aremeza ko bagomba kuziba icyuho bagenzi babo bagaragaje mu bwicanyi bwakorewe Abatutsi mu 1994
Abayobozi b’amadini mu karere ka Ruhango nyuma yo gushyiraho ihuriro ribahuza, baravuga ko zimwe mu ntego z’igize uhuriro ryabo harimo no gusiba icyuho bagenzi babo b’abapasiteri bagaragaje mu gihe cya Jenoside yakorewe abatutsi mu mwaka 994.
Ubuyobizi bw’iri huriro, buvuga ko kugeza ubu bufite umugambi wo guhuza abantu, aho guharanira kubatandukanya nk’uko byagiye bigaragara mu bayobozi b’amatorero ya mbere ya 1994.
Pasiteri Ntakirutimana Vincent umuyobozi uhagarari iri huriro rihuza amadini asaga 14 akorera umurimo w’Imana mu karere ka Ruhango, avuga ko babazwa cyane n’uruhare bagenzi babo bamwe na bamwe bijanditse mu gutanya abanyarwanda babacamo amacakubiri aho guharanira ubumwe n’ubwiyunge bwabo.
Ati “oya twe si uko tumeze, urabizi u Rwanda rwaciye mu bibazo bikomeye, ahanini byatewe n’uko abantu batari mu bumwe. Ndetse bamwe mu banyamadini, bagaragaye mu ruhare rwo gutanya abantu, ntibagaragaye mu ruhare rwo kubahuza. Ibyo rero nibyo twe dushaka guharanira mu gihe tugihagaze muri uyu mwanya w’ubuyobozi”.
Uyu muyobozi, akomeza avuga ko izindi ntego z’iri huriro, ari ugukangurira abakiristu bagize aya matorero, kwiyumvanamo umuntu nahure na mugenzi we ngo amwishishe. Ikindi ngo ngo n’ugukangurira abayobozi b’amadini kubanza bo ubwabo bagakizwa, kuko ahanini ngo abayobozi nibo bagiraga uruhare mugutandukanya abakirisitu.
Nyirakiminyo Martha n’umukiristu usengera E.A.R Dioseze ya Syogwe muri Paruwasi ya Butatsinda imwe iri muri mu matorero agize iri huriro, nawe ahamwako nk’abakirisitu bamaze kumenya gahunda zibaganisha aheza, ko nta wakwitwaza umwanya w’ubupasiteri arimo ngo abe yabasubiza mu bihe bibi bavuyemo.
Uretse abakirisitu bagize iri huriro ry’amadini akorera mu karere ka Ruhango, Pasiteri Ntakirutimana asaba n’abandi bakirisitu bamaze kumenya ubwiza bw’Imana, kwitandukanya n’iki bakirinda ababoshya ahubwobagaharanira ubumwe n’ubwiyunge bw’abanyarwanda, barwanya ikizabasubiza mi icuraburindi.
]]>
The graduates received their certificates of merit amidst excitement and jubilations. They also demonstrated their skills of reading and writing and hailed the ADEPR church for its support.
The grandaunts said that the certificates will compensate for what they lost time during their teenage years and enable them to become better citizens in the community.
The program was run the Rwanda Pentecostal Church (ADEPR) in partnership of Global Communities in the project of Adult Education USAID-Ejo Heza.
“I was kind of person living in darkness to the extent that I could not even read a letter addressed to me and I would go with someone to vote for me during elections, but through this program, I can now read my bible, and I can read and understand sign posts and announcements,” testifies Adrien Munyabakwiye.
Daforoza Nyirahabimana, 40, another beneficiary said: “I have never felt any better than having this certificate in my hands. We wasted and lost a lot because of not attending school as teenagers, but this is compensation for now”
While awarding certificates to the graduates, Vincent Nkundimana the coordinator Of Global Communities in Ngororero and Nyanza districts said that “development can easily be attainable when one has acquired literacy skills.
ADEPR in Ngororero district has made a commitment to promoting adult literacy programs and called on adults, especially senior citizens to join the program as a way of promoting the social welfare of residents.]]>
Under their association dubbed ‘Youth Community’ the students managed to make over 2000 bricks to build a house for Firipo Sagatwa, a Tanzania returnee residing in Rwinkwanvu sector.
“We are doing this as our part in community building and to show our gratitude to Partners in Health for supporting us by giving back to the community,” explained Jean Claude Niyonzima, the coordinator of Youth Community.
A collective of youths had taken up many community initiatives over the past one year. But the initiative to make bricks for the poor family was described by residents as a great act of compassion.
“We have received support from different friends and partners but helping me get shelter is the rare move we could get to know how much Rwandans care,” Sagatwa explained
Antoinette Habinshuti, the deputy director of Partners In Health Rwanda said that” it’s a great act of compassion to see that beneficiaries of our program again go out and practice acts of compassion towards the needy, this proves that these students understand the concept of giving back to the community’
Rwinkwanvu sector received 8 families of Tanzania returnees.Partners In -Health has been supporting students from vulnerable families for the last eight years.
]]>
Ubwisungane mu kwivuza n’uburezi, ni bimwe mu byagarutsweho mu biganiro by’iminsi itatu bihuriwemo n’abantu basaga magana atanu barimo Abayobozi b’amatorero n’abandi bakirisitu bari mu nzego z’ubuyobozi bw’amatorero anyuranye akorera mu Karere ka Ruhango, byatangiye guhera tariki 28/08/2014 bigasozwa kuri uyu wa Gatandatu tariki ya 30/08/2014.
Abayobozi baganiriye kuri gahunda za Leta zirimo ubwisungane mu kwivuza, aho bagaragaje ko bafasha abayoboke babo kwishyura ubwisungane mu kwivuza haba mu kubakangurira kwiyishyurira imisanzu cyangwa mu gufasha abatishoboye babishyurira.
Abitabiriya ibi biganiro barimo Nyirandekezi Rose Marry, Kanera Rosine na HITIMANA Jean Marie, aba bose mu buhamya bwabo bavuze ko bashimishwa n’uburyo Leta y’u Rwanda idahwema gushyiraho gahunda zigamije guteza imbere imibereho myiza y’abaturage bakaba basanga amatorero yose nayo akwiye guharanira ko abaturage bagera ku mibereho myiza.
Bagashyigikira izo gahunda bakanaba aba mbere mu kuzishishikariza abaturage bahereye ku bayoboke babo. Bagarutse ku butumwa bwiza bushimangira ko “Roho nziza itura mu mubiri muzima”.
Umuyobozi w’akarere ka Ruhango Mbabazi François Xavier, ijambo yagejeje ku bitabiriye ibi biganiro, yavuze ko ashima imikoranire myiza iri hagati y’ubuyobozi bw’akarere n’amatorero n’amadini, ibyo bigaragazwa n’ibikorwa bageza ku baturage birimo iby’uburezi, ubuvuzi ndetse no gufasha mu bukangurambaga bw’abaturage akaba adashidikanya ko iyo mikoranire n’ubufatanye bizafasha mu kugeza abaturage ku mibereho n’iterambere by’abaturage.
Yagarutse kandi kuri gahunda ya Ndi umunyarwanda abibutsa ko kuyibera ba Ambasaderi ari imwe mu ntego aba bayobozi b’amatorero bari barihaye mu biganiro bindi byatambutse bityo akaba asanga uyu ari umwanya mwiza wo gusubiza amaso inyuma ngo barebe aho iyi gahunda igeze yimakazwa, ndetse n’uruhare rwayo mu gushimangira ubumwe bw’abanyarwanda no kwimakaza indangagaciro.
Ikindi cyasabwe kwitabwaho n’abitabiriye ibiganiro, ni ukwita ku burere bw’abana kugira ngo barindwe kwishora mu ngeso mbi zirimo ubuzererezi, uburaya , ibiyobyabwenge n’ibindi.]]>
Itorero rya Pentekote mu Rwanda ADEPR Akarere ka Ngororero ku bufatanye n’Umuryango Mpuzamahanga ugamije iterambere ry’icyaro GLOBAL COMMUNITIES mu mushinga wawo wigisha abakuru gusoma, kwandika no kubara USAID-EJO HEZA ryashyikirije abantu bakuru 420 impamyabumenyi kuko bamenye gusoma, kwandika no kubara .
Uyu muhango wabereye muri Paruwase ya ADEPR Gatumba kuwa 28 Kanama 2014 abahawe izi mpamyabushobozi bakaba bishimira ko bamenye gusoma kwandika no kubara bakaba baranahavanye ubumenyi bwo kwiteza imbere.
MUNYABAKWIYE Adrien umwe mu bagannye isomero mu buhamya bwe avuga ko mbere yari ameze nk’uri mu mwijima ,agahorana ipfunwe cyane cyane iyo yabonaga abandi bazi gusoma, anavuga ko nko mu gihe cy’amatora bamutoreraga hakaba n’iyo bamutoreye uwo atababwiye kubera kutamenya kwisomera, ariko ubu ashobora kwisomera Biblia n’izindi nyandiko zinyuranye yanavuze ko inyigisho z’imibereho n’iterambere yakuye mu isomero zamugiriye akamaro ubu iwe akaba ariho habarizwa ubuhinzi bwa kijyambere bw’imboga n’imbuto ndetse ubu akaba yaranatorewe kuba Perezida w’Ishyirahamwe abamo.
Umushumba wa ADEPR Itorero ry’Akarere rya NGORORERO, AKOYIREMEYE Petero Claver yavuze ko icyerekezo cy’itorero ari ugukomeza gutanga umusanzu waryo wo kujijura abanyarwanda nta vangura kuko ariyo mbarutso y’iterambere rirambye ku buryo mu mwaka wa 2016 nta munyarwanda n’umwe uzaba asigaye atazi gusoma ,kwandika no kubara. Itorero rikaba ryigishiriza mu masomero ari ku nsengero ziboneka hirya no hino mu tugari n’imidugudu.
Yasabye abahawe impamyabumenyi gukomeza kuba bandebereho mu iterambere aho batuye bakora uturima tw’igikoni, bagira uruhare mu nzego z’ibanze z’ubuyobozi, bibumbira mu matsinda yo kwiteza imbere kugira ngo bakore ku ifaranga anagira inama abakiri urubyiruko gukomeza amashuri anasaba ubuyobozi kujya bubaba hafi .
NDAMYABERA Marcel Patrick ,Umukozi w’Umurenge wa GATUMBA ushinzwe uburezi akaba yari anahagarariye Umuyobozi w’Akarere ka NGORORERO yavuze ko leta izirikana uruhare ADEPR yitangiye mu bufatanye bwo kujijura abanyarwanda anavuga ko izi mpamyabumenyi zifite agaciro gakomeye cyane cyane ko zashyizweho umukono n’umuyobozi w’akarere, uvuga ko n’agahimbazamusyi nikajya kaboneka kazajya gashyikirizwa abakorerabushake bigisha amasomero.
NDAMYABERA yavuze ko kwiga ukuze ari ingaruka z’uko ababyeyi baba barakuvukije amahirwe yo kwiga ukiri muto bityo agaya ababyeyi gito bagifite bene iyo myumvire kuko kwiga uburezi bw’ibanze bw’imyaka 12 mu Rwanda ari ubuntu. NKUNDIMANA Vincent uhagarariye GLOBAL COMMUNITIES mu turere twa NGORORERO na NYANZA yavuze ko Itorero rya ADEPR ariryo ryonyine ryari risanzwe rikora iki gikorwa cyo kwigisha abakuze gusoma , kwandika no kubara akaba ariyo mpamvu umuryango ahagarariye wahise ufatanya naryo muri icyo gikorwa ubinyujije mu mushinga USAID-EJO HEZA
Yasobanuye ko inyigisho zimara amazi 6 gusa ,abigishwa bakiga amasaha 6 mu minsi 3 Y’icyumweru izi nyigisho zikaba zitagarukira mu kwiga gusoma gusa ahubwo bahabwa n’izindi nyigisho z’ubuzima zituma bagera ku iterambere ry’imibereho myiza. Icyi cyiciro kirangiye cyatangiye muri Mutarama kirangirana na Nyakanga 2014 hakaba haratsinze abigishwa 420 kuri 646 bakoze ikizami mu karere ka NGORORERO kose aribo bashyikirijwe impamyabumenyi uyu munsi.
GLOBAL COMMUNITIES yahoze yitwa CHF ejo heza ni umuryango Mpuzamahanga ufasha muri progaramu zikomatanije akaba ariyo mpamvu ukorana n’indi miryango igamije imibereho myiza y’abaturage nka DUHAMIC ADRI,AEE,CARITAS,.. . Itorero rya ADEPR ryagiye ribona ibikombe byinshi mu rwego rw’isi mu kwitangira kurwanya ubujiji.]]>


text:
Imbwa ngo ni yo nshuti ya mbere ya muntu kandi ikamubera mutica umugambi (fidèle). Mu minsi ishize habayeho ubuhamya bw’intangarugero mu rukundo hagati y’ibiremwa bihumeka byagaragaye mu gihugu cy’u Butaliyani , mu mujyi wa Donaci mu ntara ya Brindisi. Imbwa yitwa Tommy iracyibuka nyirabuja umaze amezi abiri yitabye Imana kuko idasiba aho yasengeraga.
Hashize amezi agera kuri abiri, Maria Tu Lu Campu, Umutaliyani w’umukecuru mukuru wari ufite imbwa enye iwe yitabye Imana. Umunsi bamushyingura, imbwa ye yitwa Tommy yo mu bwoko bita « Berger allemand » yakurikiye imodoka z’abaherekeje umurambo. Iyi mbwa ikaba yarakundwaga na nyira yo cyane, ni na yo yamuherekezaga aho yajyaga hose, nk’iyo bajyanaga guhaha yayisigaga ku muryango ikamurindirana ubwitonzi bwinshi. Tommy ikaba yaramuherekezaga iyo yabaga agiye no gusenga mu Kiliziya cyo muri ako karere bari batuyemo.
Kuva rero uwo mukecuru yakwitaba Imana iyo mbwa y’imyaka 12 yakomeje kujya ku Kiliziya kugeza ubwo umupadiri ayihereye uruhushya rwo kwinjira. Ahitwa « Maria Asunta » mu rusengero iyo mbwa yegera imbere rwose mu gihe cy’igitambo cya misa hafi ya Aritari. Kuva yaherekeza uwo mukecuru igihe bamusezereraho muri icyo Kiliziya ntirasiba Misa, aho yakomeje kuza iherekeje abandi bitabye Imana ikeka ko yaba ari nyirabuja ngo batahane. Yumva Misa zose n’iz’ababatizwa nk’uko Padiri w’iyo Paruwasi yayibyemereye kandi ubundi nta mbwa yinjiraga muri iyo Kiliziya.
Abaturage b’ako karere ubu na bo barayikunze, bayigenera amafunguro ntiyicwa n’inzara kubera urukundo yerekanye ibuze nyirabuja na n’ubu ikaba ikimwibuka. Byatumye iba icyamamare muri ako karere nk’uko bitangazwa n’ikigo gikuru mu guhererekanya amakuru mu Bubiligi bita «Belga».


text:
Ubushakashatsi buvuga cyane ku mateka y’umwami Kigeli IV Rwabugili, umwe mu bami bavugwaho ibikorwa bitandukanye mu mateka y’igihugu cy’u Rwanda wazengereje amahanga kakahava ! Buvuga amabyiruka ye, bwerekana amatwara yo gukunda intambara yanaranze uyu mwami mu bwana bwe.Ubushakashatsi buri iyi nyandiko ,ni ubugaragza urupfu rw’Umugabekazi Murorunkwere Nyina wa Rwabugili. Ikigamijwe muri ibi byose ni ukureba mu by’ukuri imvano y’intambara yo ku Rucunshu yakurikiye itanga ry’uyu mwami.
Twahisemo kureba imishyingirirwe y’uyu mwami na cyane ko imwe mu ntandaro y’intambara yo ku Rucunshu ishingiye ku iyimikwa ry’umwami Mibambwe Rutalindwa n’umugabekazi w’umutsindirano Nyiramibambwe Kanjogera.
Kigeli wa IV Rwabugili yarongoye umugore wa mbere ariwe Nyiraburunga nyina wa Rutalindwa, Baryinyonza na Karara.Yamurongoye ageze mu kigero cy’imyaka nka 20, nyuma y’irimburwa rya Rugereka n’Abagereka(abega bakomoka kuri Rugereka rwa Byavu).
Rugereka uyu yari murumuna wa Nyarwaya Urutesi watwaraga imvejuru n’impamakwica (yose yari imitwe y’ingabo) akaba yari umutoni wa Nyiramavugo ndetse n’umukwe w’i bwami. Yahitanywe n’umwami Mutara Rwogera, se wa Kigeli IV Rwabugili, amuziza agasuzuguro k’akizerabuhake ngo yari asigaranye, maze ibye bigabana mwene nyina Rugereka.
Mu itanga rya Rwogera havuzwe ko arozwe indwara y’ igituntu, maze hatungwa agatoki Rugereka kuba nyirabayazana w’urwo rupfu ngo agamije guhorera umuvandimwe we Nyarwaya Urutesi. Ibyo byatumye Nyirakigeli Murorunkwere wari wimanye n’umuhungu we Kigeli IV Rwabugili batera Rugereka n’ingabo ze bakabarimburira ku Rwesero rwa Nyanza( i Nyabisinduku ku gasozi kahoze kubatseho urukiko).
Benshi mu bagore Rwabugili yarongoye usanga ari abakonokazi. Ibi byatera umuntu kwibaza impamvu yateye uyu mwami kwibanda mu bwoko bumwe kandi ataribwo bwonyine bw’ibibanda(ubwoko bwabyaraga abagabekazi). Ibi byose ngo byari imigambi y’umugabekazi Nyirakigeli Murorunkwere nyina wa Rwabugili.
Nyirakigeri Murorunkwere wari umukonokazi yashakaga gushyingira umuhungu we abakonokazi kugira ngo ubwoko bw’abakonokazi bazahame ku bugabekazi igihe kirekire. Uwabimburiye abandi kugera ku gisasiro cy’umwami ni mubyara wa Rwabugili, Nyiraburunga akaba nyina wa Mibambwe Rutalindwa.Uyu yamwambuye Gacinya ka Rwabika wari waramurongoye mbere ndetse anatahana i bwami abana yabyaranye na Gacinya. Ibi bituma benshi banahamya ko Rutalindwa atari uwa Rwabugili.
Mu bandi yarongoye twavuga nka Nyiramparaye murumuna wa Nyiraburunga, nawe yambuye Ruhanga rwa Muvubyi. Nyuma yarongoye n’abandi bakonokazi nka Nyiramarora,Kagoyire n’abandi.
Imigambi ya Murorunkwere yaramupfubanye
Nyirakigeri Murorunkwere washakaga ko abakonokazi baregama ku ngoma yaje guhura n’amakozere ndetse anabigwamo. Ibi ngo byaturutse kuri Nkoronko wahoze ari umugabo we mbere y’uko Mutara Rwogera amusumbakaza (gusumbakaza=kurongora umugore wigeze umugabo).
Mbere y’igitero cya Mirama cyagabwe na Rwabugili agamije kunyaga inka z’abanyankole, bamwe mu bahima bigiriye inama yo kuyoboka umwami w’u Rwanda batinya icyo gitero cyariho gihwihwiswa.
Urugero ni umuhima Gasilibobo na bamwe muri bene wabo barabukiye Rwabugili inka z’inzirungu mirongo itatu ngo azabarengere igihe cy’igitero.
Benshi mu b’i bwami bifuje kugabana izo nka kuko ngo zari nziza cyane. Nkoronko nawe yari muri abo nyamara ntiyazihabwa, kuko zagabanye Seruteganya rwa Kivura azihawe na Murorunkwere wari waramutonesheje. Ibyo byatumye Nkoronko yanga Seruteganya maze asigara ashaka icyamukoraho n’ubwo atariwe watumye ataziturirwa (ataragizwa izo nka).
Nkoronko yahimbiye ikinyoma Seruteganya agira ngo amwicishe maze akwiza hose ko uyu mugabo asambana n’umugabekazi Murorunkwere. Ibi Nkoronko yabifashijwemo n’abagore ba Rwabugili na basaza babo.Nyamara ntibibutse ko mukuvumbika Seruteganya mu muriro n’umugabekazi yabigenderamo.Gusa icyo kinyoma umwami Kigeli wa IV Rwabugili wakundaga nyina cyane yabanje kucyirengagiza.
Abarezi ba Seruteganya ntibacitse intege kuko bahise bashaka ikintu cyatuma Rwabugili amutanga byanze bikunze. Nta kindi cyari gisigaye uretse gukwiza ikindi kinyoma ko umugabekazi Murorunkwere atwite inda ya Seruteganya.
Iyo inzoka yizingiye ku gisabo bigenda bite?
Iri ni ihurizo Rwabugili yaburiye igisubizo akimara kubwirwa ko nyina Murorunkwere yaba atwite indaro ya Seruteganya.Ubwo yibazaga niba azatanga Seruteganya (inzoka) agasiga nyina(igisabo) cyangwa azabanyonga bose. Mu gushaka igisubizo cy’iki kibazo yitabaje abasheshe akanguhe barimo Remera, Rutuganshuro na Rwakagara.
Babiri ba mbere bahisemo kwica iyo nyamaswa n’igisabo kikameneka naho undi avuga ko wayikanga ikavaho maze ukayica utamennye igisabo yari yizingiyeho.
Rwabugili yatumye abajya kumusuzumira koko niba nyina atwite.Umutware wabo yabaye Nkoronko. Uyu ngo yagombaga kumusaba kwiyambura maze agasuzuma ko atwite. Rwabugili yamushinze ibi kuko ari we washoboraga kureba ubwambure bw’umugabekazi na cyane ko yari yarigeze kuba umugore we, mbere y’uko asumbakazwa na Mutara Rwogera. Rwabugili ntiyari azi ko icyo kinyoma gituruka kuri Nkoronko. Birumvikana ko Nkoronko nta kindi yari gukora atari ugusoza umugambi we ashimangira ko Murorunkwere atwite!
Rwabugili yasabye ko nibasanga inkuru ari impamo bazaboha Seruteganya n’abe ariko bakirinda imirwano kugira ngo Murorunkwere atabigwamo.Iryo tegeko ntiryakurikijwe kuko abari bateye kwa Seruteganya bahisemo kurwana nawe ngo agwe mu rugamba, bityo Murorunkwere ntazamenye uwamwishe.Batinyaga ko yakwihorera aramutse amenye uwishe umugaragu we Seruteganya.
Urugamba rwo gufata Seruteganya ntirwahiriye Nkoronko kuko mu gihe yashakaga gufata mpiri Murorunkwere, yohereje abagabo batatu bo kumuzana maze abari barinze Murorunkwere bakabica ndetse bakica n’umugabekazi, hanyuma nabo bakitwikira mu nzu.
Urupfu rwa Murorunkwere rwababaje Rwabugili ku buryo ngo yamaze igihe yigunze kugeza ubwo Rwingondo wari umuja wa Nyirakigeri Murorunkwere ameneye ibanga Rwabugili ko nyina atari atwite. Rwabugili nawe ubwe yohereje abagore b’abiringirwa bo gusuzuma umurambo wa Murorunkwere basanga cyari ikinyoma cyambaye ubusa.
Ibi byatumye Rwabugili abona ko nyina arenganye ndetse ko na Seruteganya yari umwere. Byatumye kandi abona ko abo bari kumwe mu buyobozi ndetse na bamwe mu bakoye ari abanzi be maze yiyemeza guhorera nyina.
Yatangiye iperereza ku bagize uruhare muri ibi byose maze atangira kwica uwo ariwe wese mu bahamije ikinyoma cyatwaye ubuzima bwa nyina kugeza kuri nyirukugihimba ariwe Nkoronko.
Ni muri iyo nkubiri yo guhorera Murorunkwere abagore batatu ba Rwabugili batanzwe bakicwa barimo na Nyiraburunga nyina wa Rutalindwa, maze mu iyimikwa rye akimana n’umugabekazi utari nyina. Uwo nta wundi ni umwegakazi Nyiramibambwe Kanjogera.


text:
Related Posts
- Bugesera: Abayobozi b’imidugudu baravuga ko bagiye kunoza imikorere kubera telephone bahawe ~ Community, featured 5 Aug, at 19 : 06 PM
- Nyabihu: Ikoranabuhanga n’iterambere byahinduye ubuzima mu imyaka 20 ishize ~ Community, English, featured 26 Jul, at 18 : 27 PM
- Itumanaho rya telefone rifasha abatuye mu cyaro ~ Community, featured, Kinyarwanda 30 Jun, at 09 : 02 AM
- Ruhuha : Abagana inzu ya BDC bamaze umwaka nta interinete bafite kubera rwiyemezamirimo wayikuyemo ~ Community, featured 22 May, at 11 : 52 AM
- Gicumbi – Abayobozi b’imidugudu bagiye guhabwa amatelefone yo kubafasha gutangira amaturu ku gihe ~ Community, featured, Kinyarwanda 15 May, at 08 : 02 AM
Terefoni 31 zahawe abacunga umutekano mu Murenge wa Kintobo
23 December, at 07 : 10 AM Print
Nyuma y’aho bikunze kugaragara ko hamwe na hamwe mu Karere ka Nyabihu hakunze kuba ibikorwa by’urugomo, ubugizi bwa nabi ndetse n’ubujura, mu Murenge wa Kintobo, abashizwe umutekano bahawe telefoni 31 mu rwego rwo guteza imbere itumanaho ku barinda umutekano w’abaturage mu masaha ya nijoro, ni ukuvuga abarara amarondo .
Iki gitekerezo kikaba cyaravuye mu baturage b’imidugudu igera kuri 31 igize aka gace ka Kintobo, aho buri baturage bagize umudugudu bakusanije amafaranga aguze telefoni imwe, amaze kuboneka mu midugudu uko ari 31 bahita banagura telefoni 31.
Iki gikorwa bakaba basanga kizafasha mu kubungabunga umutekano mu murenge wa Kintobo, kuko abarara irondo bazaba bafite uburyo bworoshye bwo gutumanaho, ku buryo haramutse habaye ikibazo bahita bihutira gutumanaho bagatabarana ku buryo bwihuse.
Abapanze ku irondo uko gahunda yanoganijwe muri buri mudugudu ugize umurenge wa Kintobo bakaba bazajya bahabwa iyo Telefoni uko bagiye ku irondo nimugoroba kugira ngo ibafashe mu bikorwa byabo byo gucunga umutekano.


text:
Rwandagospel.com irifuriza umwaka mushya muhire w’2013 abasomyi n’abakunzi bayo.
-
- Written by rwandagospel
- Published in Amakuru
- Read 950 times
- font size decrease font size increase font size
- Be the first to comment!
Rwandagospel.com ni urubuga ruteza imbere ibijyanye na gospel haba mu ivugabutumwa, indirimbo zihimbaza Imana, na gahunda zose ziba ziri muri gospel. Uretse kuba uru rubuga ruzamura abahanzi ku giti cyabo, usanga ruvuga n’amakuru y’amakorali, ibitaramo ndetse n’ibiterane, gusa ntawabura kuvuga ko rukunze kugaruka cyane ku mateka cyangwa ubuzima bw’abavugabutumwa (Biography).
Mu ntangiro z’uyu mwaka hakozwe byinshi kandi byiza, n’ibitarakozwe neza muri gospel, uyu mwaka twinjiyemo ni wo wogukora ibitarakozwe muri uyu w’2012 dusoje. Ni muri urwo rwego Rwandagospel.com yishimiye kubifuriza umwaka mushya muhire w’2013, ukaba umwaka wo kuzuza ibisigaye bituzuye, wo gukora gahunda nshya ndetse no kurushaho gutera imbere muri byose tugirana ubusabane n’Imana.
Umuntu wese ushaka gutera imbere muri gospel, mu muziki cyangwa mu ivugabutumwa twiyemeje kuzamufasha tumugezaho amakuru anyuranye atuma wiyungura ubwenge mu bwawe muri gospel, bityo ukagira abo wigiraho bitewe na domaine urimo (Gospel music or Evangelism ).
Tubifurije umwaka mushya muhire tubikuye ku mutima, muzawugiremo imigisha ituruka ku mana munazirikana abakene, imfubyi, abapfakazi, imfungwa, abarwayi n’abandi.
UBWANDITSI
Latest from rwandagospel
- Igitaramo Gospel Flava cyabaye umwanya wo koza imitima ya benshi (Amafoto)
- Richard Norris yiyahuje kwirasa mumaso bimuviramo kubura amenyo n’ururimi,arishimira kubona isura nshya-AMAFOTO
- Umunyamakuru Jean Paul Kayitare mugahinda ko kubura se umubyara
- Igitaramo cyo gufasha umuryango wa Kanyamibwa cyaranzwe n'ibitwenge n'amarira, hanatangwa arenga miliyoni eshatu - AMAFOTO
- Hari uwi yitiriraga facebook ya Apostle Dr. Paul Gitwaza kandi atariwe ese facebook ya Gitwaza nyayo yaba ari iyihe ?


text:
Mu gitaramo cyo gufungura Stade ya Rutunga, Senderi yaguriye amakariso abarenga 20 beruye bagahamya ko nta makariso bafite, anaboneraho abamurikira izina rye rishya ryiyongera kuri Senderi ariryo “International Hit”.
Uyu muhanzi w’Umunyarwanda Senderi International Hit uvuga ko izina rye rishya ryakiriwe n’abaturage benshi kandi bishimye bitewe n’uko bakunda ibihangano bye nk’“Icyomoro”, “Intore ntiganya ishaka ibisubizo”, “Twaribohoye” n’izindi zitandukannye, yemeza ko yahamagariwe wenyine gutaha iyi stade nziza cyane iri mu Murenge wa Rutunga mu Karere ka Gasabo, ku mpamvu z’uko Ubuyobozi bw’uyu Murenge bwari bwabisabwe n’abaturage bawo ko Senderi ariwe wenyine bifuza ko yaza gutaha Stade biyubakiye kuko ngo iyo bumvise Stade bumva Rayon Sport, Kiyovu, Mukura, APR, Intenseur F.C, n’izindi.
Senderi yagize ati: “Igiterane kimaze gushyuha, haje umwana umwe ambwira ko ankunda cyane, arambwira ati: “Nta kariso mfite ngurira ikariso”. Kuko ntayo yari yambaye, nahise mbwira abadafite amakariso bose ngo bamanike amaboko maze abakobwa n’abahungu barerura ari benshi cyane, kuri iyo stade mpava bankunze cyane bumva ko mu byukuri umuhanzi wabo yaje”.
Akomeza avuga ko kuko atazi igiciro cy’uko imwe igura, yahise aha umucuruzi amafaranga ibihumbi 20 ngo ayihe buri wese weruye akemera ko ntayo afite, mu bari baje muri ibyi birori byizihijwe kuri tariki ya 13 Nyakanga 2012.
Ngo bitewe n’uko abaturage bamugirira inyota kuko amaradiyo adakina indirimbo ze cyane ngo bamwumve dore ko anayasaba kuzikina, ngo n’ubwo zitabikora we yifitiye gahunda agiye gutangira yo kujya asanga abaturage aho bari haba mu masoko, aho batuye n’ahandi azajya abisangira ku mafaranga make aho azabaririmbira kugeza kuri Noheli.